ועדת העבודה והרווחה, כנסת 25, פרוטוקול מספר 44, 2023-05-15 00:00

ישראל אייכלר: בוקר טוב לכל הנוכחים, אנחנו עוסקים רבות בנושאי בטיחות בעבודה בוועדת העבודה

ישראל אייכלר:  כמעט בכל נושא שאנחנו עוסקים בעניין העבודה, הסעיף הראשון הוא בטיחות בעבודה

ישראל אייכלר:  למרות שיש עוד נושאים בעבודה, כשאין בטיחות כל שאר הבעיות מתגמדות

ישראל אייכלר:       יש לנו הזכות היום לארח את שר העבודה, הרב יואב בן צור

ישראל אייכלר:  כתוב: "הר בהר לא פגע", במשך אלפי שנים יכולים שני הרים לעמוד אחד ליד השני ולעולם הם לא ייפגשו

ישראל אייכלר:  "איניש באיניש" – אנשים באנשים ייפגשו

ישראל אייכלר:  פעם הוא יפגוש אותו פה ופעם הוא יפגוש אותו שם

ישראל אייכלר:  אני זכיתי להכיר את הרב יואב בן צור בהרבה מתפקידיו

ישראל אייכלר:  אחד מתפקידיו הראשונים היה המנכ"ל של המשקם, הוא עסק בתעסוקה של אנשים

ישראל אייכלר:  כך שמדובר באיש הנכון, במקום הנכון ובתפקיד הנכון

ישראל אייכלר:  ואנחנו מצפים ממך, אדוני השר, להרבה דברים בעיקר בנושאים בעבודה

ישראל אייכלר:       היו לנו הרבה דיונים, ונתקענו בנושא המפקח בשטח

ישראל אייכלר:  יש לנו, ברוך השם, משרדי ממשלה, מנגנונים ותקציבים

ישראל אייכלר:  השבוע דובר על כך ש-80% מתקציבי הגופים שעוסקים בפיקוח ובמניעת תאונות, הולכים למשכורות של האנשים שבמשרדים

ישראל אייכלר:  בשטח אין אנשים, חלק אומרים שזה בגלל השכר הנמוך של המפקחים, חלק אומרים שזה בגלל האחריות שהמפקחים לא רוצים לקחת – הם פוחדים שחלילה יקרה משהו וזה ייפול עליהם

ישראל אייכלר:  יש הרבה בעיות עם מנהלי העבודה שצועקים, געוואלד, אני בסך הכול מנהל העבודה בשטח, ואני האחראי הפלילי על כל מה שיקרה בבניין, בשעה שהקבלן יושב במשרד ממוזג והוא לא אחראי

ישראל אייכלר:  הפועל אף פעם לא אחראי, למרות שהוא לא שומע בקולי ומי אני שאני יכול לקחת אחריות פלילית על כל הדבר הזה

ישראל אייכלר:       ביקשנו ממשרד המשפטים תקנות, ושלוש שנים זה מסתובב

ישראל אייכלר:  משרד המשפטים לא מסוגל להכריע על מי מוטלת האחריות

ישראל אייכלר:  לא שהם לא יודעים לנסח את זה, הם לא יודעים להחליט בעניין

ישראל אייכלר:  אדוני השר, אני חושב שאתה תצטרך לקחת את האחריות של המדיניות ולקבוע: מהם חלקי האחריות של הפועל? מהם חלקי האחריות של מנהל העבודה? כמה מפקחי עבודה יהיו בכל אתר או בכל אזור? בכל הארץ ובכל תעשיית הבניין יש לנו 70 מפקחים

ישראל אייכלר:  זה אפילו לא לעג לרש – שמעתי שהם צריכים לנסוע באוטובוס, אני לא יודע אם זה מקובל

ישראל אייכלר:  פעם זה היה מקובל, זה דבר שלא יכול לקרות כדי להגיע לשטח

ישראל אייכלר:       אני רוצה לשמוע ממך את הסקירה הכללית, כפי שאתה תבחר

ישראל אייכלר:  אנחנו וכל האנשים שיושבים פה, מצפים לשמוע איזושהי בשורה בעניין הביצוע ובעניין של התקציבים

ישראל אייכלר:  יבואו אליך, וישאלו לאן ילך התקציב

ישראל אייכלר:  לעוד פקידים בתוך המשרדים? או לאנשים בשטח שמזיעים בשמש, ולהם מגיע השכר הגבוה כי הם האחראיים? אני רוצה לברך אותך על התפקיד, ולשמוע את הדברים שלך כדי שנוכל לבצע אותם ולפקח עליהם

ישראל אייכלר:  תודה רבה

יואב בן צור: תודה רבה, אדוני היושב-ראש

יואב בן צור:  אני שמח להגיע בפעם הראשונה לוועדת העבודה והרווחה

יואב בן צור:  אני חושב שמאז שנכנסת לתפקידך אתה עושה גדולות ונצורות

יואב בן צור:  העברת הרבה תקנות לטובת הציבור ואתה מנהל את הדיונים ביד רמה

יואב בן צור:  אין ספק שהוועדה ברשותך עושה עבודה טובה ומקדמת נושאים רבים, אני מקווה שנקדם גם את נושא הבטיחות

יואב בן צור:  אני רוצה לברך את שר העבודה והרווחה לשעבר, ידידי, כאח לי, חבר הכנסת מאיר כהן, שעשה גדולות ונצורות וימשיך לעשות לטובת האנשים שזקוקים לכך

יואב בן צור:  אני לא אמנה את כולם בשמותיהם, לכולכם, בלי יוצא מן הכלל, ישנה אותה מטרה

יואב בן צור:  והמטרה היא לראות איך אנחנו עושים את המקסימום כדי לגרום לכך שאדם שיוצא לעבודה יחזור לביתו בשלום

יואב בן צור:       ברור לנו, שזה כמו בתאונות דרכים – אם אף אחד לא ייסע בכביש לא יהיו תאונות דרכים

יואב בן צור:  גם בנושאים של העבודה יש סטטיסטיקות, אבל אין סטטיסטיקות בדברים הללו

יואב בן צור:  כל אדם שיוצא לעבודתו בבוקר מצפה לחזור לביתו בשלום

יואב בן צור:  אף אחד לא רוצה לחזור בארון

יואב בן צור:  אני רוצה לומר לכם, שאני רגיש מאוד – ושמתי את נושא הבטיחות בעבודה לנגד עיני

יואב בן צור:  היו עובדים שנהרגו והלכתי לנחם את המשפחות, והסתכלתי להם בעיניים ואמרתי להם שאנחנו מקווים תמיד שאילו יהיו הקורבנות היחידים

יואב בן צור:       אני רוצה לגעת פחות בסטטיסטיקות, תשמעו אחר כך מחזי שוורצמן בהמשך את הדברים

יואב בן צור:  אני רוצה לומר לך אדוני, תודה שהזמנת אותי, תודה שאני יכול לשאת פה דברים בנושא הזה

יואב בן צור:  זה נושא שנוגע לחיי ולרווחת כל עובד ועובדת במדינת ישראל

יואב בן צור:       מאמציה של ממשלת ישראל ושל משרדי, שמשקיעים למען קידום פיתוחה של המדינה ושגשוגה, לא יכולים להיות שלמים בלי הבטחת שלומם של העובדים

יואב בן צור:  לא יכולים להיות שלמים בלי להבטיח שאלה שבזיעת אפם בונים את מדינת ישראל, בזיעת אפם עובדים במפעלים ובמקומות אחרים

יואב בן צור:  בזכותם אנחנו רוצים להצליח לקדם את המטרות שאנחנו רוצים לקדם במדינה שלנו

יואב בן צור:  הנושא של המאבק בתאונות העבודה בישראל, ובפרט בענף הבינוי, מבוצע באופן נחוש על ידי מינהל הבטיחות והבריאות התעסוקתית במשרדי, בממשק עם גורמים ממשלתיים נוספים שמסייעים להענשה ולהרתעת מעסיקים מפני הפקרות עובדים לגורלם

יואב בן צור:       בשנים האחרונות, התחדדה ההבנה גם בקרב הציבור הרחב – ולא רק בקרב הציבור הרחב שזאת עבודתם – באשר לחשיבותו של תחום הבטיחות והבריאות התעסוקתית שניצב בפני אתגרים רבים, אל מול התרחבות המשק ובראשם ענף הנדל"ן

יואב בן צור:  זכיתי לבקר בשני פרויקטים ברמת גן, עלינו לקומות העליונות במגדלים כדי לראות איך מתמודדים בגובה, ואיך מתמודדים עם אמצעי בטיחות

יואב בן צור:  אני חייב לציין, שביקרתי בפרויקטים של שתי חברות גדולות ורציניות, והם היו מאוד מסודרים ועם אחריות גדולה

יואב בן צור:  ישנן חברות קטנות יותר וקבלני משנה שזה לא בראש מעייניהם

יואב בן צור:  ולכן, יש סוג של זלזול בנושא הבטיחות בעבודה, שבסופו נמצא  העובד שלא מקבל את התנאים או את היכולות כדי לבצע את עבודתו בבטחה

יואב בן צור:       אנחנו מנסים להגדיל את התקנים של המפקחים, הגדלנו אותם בעשרה תקנים השנה

יואב בן צור:  זה מה שהצלחנו לקבל, זה לא אופטימלי, האופטימלי שעל כל 300 איש יש מפקח בנייה

יואב בן צור:  אנחנו כיום מנסים לקדם רגולציה מודרנית, שבמסגרתה המינהל מקדם חוקים ותקנות במקביל, שנוגעים לענף הבינוי בישראל

יואב בן צור:  בראשם עדכון תקנות הבטיחות בעבודת הבנייה, שחוקקו לפני למעלה מ-40 שנה

יואב בן צור:       אתם יודעים מה היה לפני 40 שנה?, משרד העבודה היה לבד

יואב בן צור:  ומאז ועד היום לא היה משרד העבודה בנפרד

יואב בן צור:  הוא תמיד היה נספח לעבודה ורווחה, לכלכלה, לזרוע העבודה

יואב בן צור:  וכיום, ברוך השם, סוף-סוף נפל האסימון

יואב בן צור:  מדינת ישראל הקימה מחדש את משרד העבודה כמשרד ייעודי, שמטפל בכל הנושאים של התעסוקה, הכשרות מקצועיות וכולי

יואב בן צור:  אני חושב שזאת אבן דרך

יואב בן צור:  אם תסתכלו, מי היו השרים במשרדי העבודה, הם היו גדולי האומה: גולדה מאיר, יוסף אלמוגי, מנחם בגין, יצחק רבין ועוד כהנה וכהנה אנשים שהיו שרי עבודה

ישראל אייכלר: קראו למפלגת העבודה מפלגת השלטון

יואב בן צור: נכון, הם ראו בזה חשיבות רבה

יואב בן צור:  בעולם, משרדי הלייבור הם המשרדים החשובים בממשלות שנמצאות באירופה, בארצות הברית ובמדינות דרום אמריקה וכולי

יואב בן צור:  לפני מספר שבועות סיימנו את העבודה במשרד המשפטים, וכרגע הרפורמה, החוקים והתקנות נמצאים בניסוח סופי

יואב בן צור:  בזמן הקרוב הם יגיעו לשולחנה של ועדת העבודה והרווחה

יואב בן צור:  התקנות האלה מרחיבות את היריעה, והן כוללות לראשונה במעגל האחריות על בטיחות העובדים, גם את היזמים, המהנדסים, מנהלי פרויקטים ועוד

יואב בן צור:       עשינו שינויי בנושא פעילות פיקוח, מניעה ואכיפה

יואב בן צור:  הרחבנו את העיצומים הכספיים והקמנו יחידת חקירות בהיקף מלא במינהל

יואב בן צור:  אני מבקש, לנצל את ההזדמנות ולהאיר בזרקור על מרכיב שינוי נוסף שחיוני מאין כמוהו להבטחת שלומם של המועסקים בענף הבינוי, והוא רתימת כל משרדי הממשלה, כולל השלטון המקומי, בנושא קידום ופיקוח על ידי פקחי הרשויות, כמכפיל כוח ברחבי המדינה

ישראל אייכלר: אתה יודע שהם מתנגדים

יואב בן צור: אני יודע שהם מתנגדים

יואב בן צור:  אני מקווה שהסדר יחזור לשלטון המקומי בעוד כמה ימים או בעוד כמה שבועות, ונוכל לשבת בשום שכל איתם ולבקש מהם – כיוון שפקחי הרשויות נמצאים כבר בשטח – שלושה דברים קצרים

יואב בן צור:  לבדוק שמנהל העבודה מוסמך, לבדוק שלעגורן יש רישיון ולבדוק קרבה לקווי מתח

יואב בן צור:  אלה שלושת הדברים שאנחנו מבקשים

יואב בן צור:  כשפקח עובר ברחוב ונמצא כבר באותו מקום, וכבר נותן דוחות לחנויות ולדברים נוספים, הוא יכול בכמה דקות לבדוק את הנושא הזה, וזה יעזור לנו מאוד

יואב בן צור:  שינוי חייב להיות עם תפיסה מלאה של השותפים – שכולם רוצים יחד

מאיר כהן: אדוני השר, אם אתם באמת רוצים לצרף אז למה יורדים עליהם בגזרות מיותרות? אתה צודק, זה רעיון מצוין

מאיר כהן:  הייתי ראש עיר ודבר כזה מוסיף אחריות לפקחי העירייה

מאיר כהן:  צריכים להכשיר אותם וזה לא פשוט

מאיר כהן:  הרעיון הוא רעיון טוב בתנאי שבאמת הם יהיו שותפים

מאיר כהן:  על פי איך שמתנהגים אליהם לאחרונה, הם לא ירצו לקבל עוד מטלות

יואב בן צור: אתה אומר, פה זה ויכוח אחר שלא נעשה אותו עכשיו

ישראל אייכלר: בשולחן אחר, אפשר לעשות אותו בוועדת הכספים

מאיר כהן: הרעיון הוא טוב, אני מברך עליו

יואב בן צור: תמיד מחפשים סיבה למסיבה

יואב בן צור:  המחאה עכשיו היא נגד קרן הארנונה וזה בסדר

יואב בן צור:  מחר זה יהיה נגד הגיוס

ישראל אייכלר: הפועלים בבניינים לא מתעסקים בזה, זה החיים שלהם

יואב בן צור: רבותיי, אנחנו רוצים לרתום גם את משרדי הבינוי והשיכון, פנים ותחבורה

יואב בן צור:  העובדה שתפיסת הבריאות והבטיחות התעסוקתית מובלת כיום על ידי רגולטור מרכזי, חסר זרוע מניעה והסברה חזקה, לא יכולה להמשיך ולהתקיים בצורה זאת

יואב בן צור:  לכן, צריך לרתום תחת מינהל הבטיחות שבמשרד העבודה, את כל הכלים שעומדים לרשות המדינה במאבק נגד תאונות העבודה ומחלות המקצוע

יואב בן צור:  אגב, בחוק ההסדרים האחרון הקמנו צוות בין-משרדי, ברשות גורמי המקצוע במוסד לביטוח לאומי, שגם עליו אני אחראי, לצד מינהל הבטיחות ואנשי משרד האוצר

יואב בן צור:  אנחנו נקדם בנחישות יצירת תפיסה הוליסטית שלמה, שתשנה מהיסוד את שיטת העבודה והפעולה של גופי הבטיחות והבריאות התעסוקתית

יואב בן צור:  נפעל לאיגום המשאבים שלהם ולמיקסום היכולות, לכדי יצירת מינהל בטיחות ובריאות תעסוקתית, שיקבל לידיו את כלל הכלים הנדרשים, כדי לעשות את תפקידו ואת חובותיו

יואב בן צור:       לסיכום, אני חושב – ופונים אליי כל הזמן קבלנים ואנשי בטיחות ולכל אחד יש עצות שונות – שצריך לנסות לתכלל

יואב בן צור:  אני מנסה לשמוע את כולם, הבעיה היא שכולם רוצים להיפגש עם השר

יואב בן צור:  אני מבקש מהם לכתוב מסמך ואני אקרא אותו, אני לא יכול להיפגש עם 100 פונים, אני לא יכול לגמור את הזמן שלי שם

יואב בן צור:  אתמול פנה אליי קבלן בבקשה, קבלן חרדי, שאמר לי, יש לי עובדים ויש לי את כל האמצעים, רתמות, קסדות, אפודים וכל מה שהם צריכים כדי שתהיה להם בטיחות

יואב בן צור:  העובדים הם לא תמיד יהודים ולא מארצנו, ובהרבה מקרים הם מזלזלים ואומרים, לא אכפת לנו, יבוא מפקח ואתה תקבל את הקנס, לא אנחנו

יואב בן צור:  לפעמים הם עושים את זה כדי להכעיס, ומכיוון שאין לי מספיק כוח אדם אני נאלץ להמשיך להחזיק אותם ולוקח את הסיכונים האלה

יואב בן צור:       אייל שנמצא כאן, ידידנו ואהובנו, עשה צו הרחבה לאפשרות לקנוס גם את העובד

יואב בן צור:  לא רק הכביש אשם גם הנהג אשם

יואב בן צור:  אנחנו רוצים להכביד את ידינו על כל שדרת ניהול העסק, מכולם, כמו שמניתי קודם: יזמים, קבלנים, מנהלי עבודה, כולם בלי יוצא מן הכלל יצטרכו לשאת באחריות, ממנכ"ל החברה ומטה

יואב בן צור:       לא יכול להיות, שהעובדים יזלזלו במי שמספק להם ציוד מגן

יואב בן צור:  בפעם הבאה שזה יקרה עובד כזה  יושהה ולא יוכל להמשיך לעבוד באותם המקומות

יואב בן צור:  אנחנו מציידנו, נעשה כל מה שאנחנו יכולים, כדי לחזק את סביבת העבודה שבה אנשים מועסקים

יואב בן צור:  ולאפשר להם להתפרנס בכבוד וגם לחזור הביתה בשלום

יואב בן צור:  תודה רבה

ישראל אייכלר: תודה רבה, אדוני השר, אתה יודע שהנושא של התקנות שדיברת עליהן כבר שנים רבות פה

ישראל אייכלר:  אני לא יודע איך אני פותר את הבעיה עם משרד המשפטים, שמתקשה מאוד לקבוע את מידת האחריות של כל אחד מהדרגים שמנית

יואב בן צור: אנחנו בסופו של הליך

ישראל אייכלר: אני רוצה לדעת כוועדה, מתי אתה חושב שיביאו לנו תקנות?      

יואב בן צור: אני מציע שתשמעו את חזי קודם, והוא יגיד לכם בדיוק מתי זה יקרה, הוא בקשר עם משרד המשפטים

ישראל אייכלר: ראשון ידבר השר שלך לשעבר, שהיה ראש עיר, והיה רגיש מאוד לכל הנושאים שאנחנו מדברים עליהם

ישראל אייכלר:  אחראי על הביטוח הלאומי שהם אלו שמשלמים את מחיר הנפילות והפציעות, והם אלו שצריכים להביא את התקנות

ישראל אייכלר:  אני רוצה להעביר את זכות הדיבור, לחבר הכנסת מאיר כהן

מאיר כהן: תודה רבה, אדוני

מאיר כהן:  כבוד השר, אני שמח שאתה שם, ואני בטוח שאתה תעשה עבודה טובה, אתה איש מצוין

מאיר כהן:  אדוני היושב-ראש, הייתי כבר בכמה דיונים כאלה ואני מציע שני דברים

מאיר כהן:  האחד, לקחת  – ואני מציע גם לחזי – את דוחות המבקר ולהפוך אותם לתוכניות עבודה

מאיר כהן:  ההמלצות של דוחות המבקר הן מצוינות, לא צריך להמציא את הגלגל

מאיר כהן:  תקראו, תיקחו את זה ותהפכו את זה לתוכנית עבודה – זה יקל עליכם

מאיר כהן:  למשל, אני מסתכל בדוח האחרון, והוא אומר דברים מאוד ברורים שצריך ליישם אותם

מאיר כהן:  הוא כמובן מציין את מה שחסר

מאיר כהן:  היעדר כוח אדם, היעדר קיומם של תהליכי למידה ובקרה מתאונות, היעדר מסד של תאונות עבודה, אי-שימוש בסנקציות בהיעדר הרתעה מהפרת בטיחות, מה שפחות או יותר השר אמר

מאיר כהן:  צריך להפוך את זה לתוכנית עבודה

מאיר כהן:  אני לא זוכר שמשרד המשפטים לא מאשר תקנות אם באים אליו עם תוכנית עבודה סדורה

מאיר כהן:  הדבר השני, כשיש חלילה תאונה בצבא – כולנו היינו בצבא – עוצרים את הנשימה, יש תחקיר מסודר

מאיר כהן:  בבניין זה לא קורה

יואב בן צור: קורה

יואב בן צור:  כשיש תאונה עוצרים את הבנייה

מאיר כהן: לא, אדוני, זה לא קורה תאמין לי

מאיר כהן:  השאלה לכמה זמן עוצרים את הבנייה? מי כותב את התקנון? מי מוציא את התחקיר? ואיך מתייחסים לתחקיר? זה העניין

מאיר כהן:  אני הייתי באתרי בנייה שנהרגו בהם אנשים, ולמחרת האתר כבר נפתח

מאיר כהן:  לא באתי לבקר חלילה, אבל באתי להגיד שאני מאוד מקווה שאתה תצליח לעשות את מה שלא עשו בהרבה ממשלות

מאיר כהן:  בוודאי ובוודאי, שאין פה לא קואליציה ולא אופוזיציה, אנחנו ניתן גיבוי לכל דבר ונילחם כתף לכתף

מאיר כהן:  תודה רבה

ישראל אייכלר: תודה רבה

ישראל אייכלר:  אני רוצה להתחיל עם משרד המשפטים, כי הנושא החקיקתי הוא התפקיד שלנו והוא הכי חשוב

ישראל אייכלר:  וכל זמן שאין לנו כלים חוקיים אין לנו עם מה ללכת לשולחן

ישראל אייכלר:  עורכת הדין הדיל יונס, בבקשה

הדיל יונס: שלום, בוקר טוב, אני מייעוץ וחקיקה, משרד המשפטים

הדיל יונס:  אני אתחיל ברשותך, אדוני, מתיקון ודיוק של משפט שנאמר פה, שמשרד המשפטים מתקשה כבר חמש שנים לקבוע את מידת האחריות לגבי בעלי התפקידים

הדיל יונס:  קודם כול, המידע הזה בבסיסו הוא מידע שגוי, כי משרד המשפטים הוא לא הגורם המקצועי שיש לו את המומחיות לקבוע מהי מידת האחריות של כל גורם וגורם באתר בנייה

הדיל יונס:  זאת שאלה מקצועית שמונחת לפתחנו

הדיל יונס:  כשהמשרד הרלוונטי קובע איזו אחריות תהיה מוטלת על היזם, על מבצע הבנייה, על מנהל האתר ועל מנהל העבודה

הדיל יונס:       התפקיד שלנו הוא לוודא שמי שמוטלת עליו האחריות, יודע לאכוף אותה ומבין אותה

הדיל יונס:  וההוראה בגין האחריות הזאת ברורה לו ליישום ולאכיפה

הדיל יונס:  משרד המשפטים לא עיכב את זה בטענה שהוא לא יודע לקבוע את מידת האחריות של בעלי התפקידים

הדיל יונס:       תודה רבה, לשר מאיר כהן, שאמר שאם משרד המשפטים יקבל סט של תקנות בשל לעבודה, עם תוכנית עבודה סדורה, הוא יידע לעבוד איתה

הדיל יונס:  נושא תקנות הבנייה נדון אתמול ברמה של המשנה ליועצת המשפטית לממשלה, ציבורי-חוקתי, ולמשנה ליועצת המשפטית של הממשלה, משפט-פלילי

הדיל יונס:  כדוגמה להפקת לקחים ולהשקעה שנעשתה על התקנות האלה בייעוץ וחקיקה במשרד המשפטים

ישראל אייכלר: ומה הם החליטו?     

הדיל יונס: לא היה מקרה אחד בשנים האחרונות ששתי עובדות, אחת של המחלקה החוקתית ואחת של המחלקה הפלילית, שבו התגייסו יום שלם לעבודה על התקנות, כדי שהם יתקדמו כמה שיותר מהר

הדיל יונס:  זה לקח זמן, לא כי לא הושקע מאמץ מצידם של משרד העבודה

הדיל יונס:  יאמר לזכותם שהושקע מאמץ מאוד מאוד גדול של צוות שלם של מינהל הבטיחות ושל הלשכה המשפטית

ישראל אייכלר: למה זה נמשך שנים ואין תקנות?      

הדיל יונס: מדובר בתקנות מאוד מאוד מורכבות, והיה צריך לדון בהיקף האחריות ואיך אנחנו מבצעים אותה

ישראל אייכלר: זה בדיוק הפוך ממה שהתחלת להגיד

ישראל אייכלר:  אמרת שאתם לא יכולים לעשות את זה ועכשיו את אומרת שזה מורכב

ישראל אייכלר:  בדיוק מה שאני אמרתי בשם משרד המשפטים, שאמרו לי שיש להם בעיה לקבוע מהי מידת האחריות של כל אחד

ישראל אייכלר:  ולא חזי שוורצמן ולא שר העבודה ייקבעו את מידת האחריות

ישראל אייכלר:  אתם המשפטנים וזה עניין משפטי יורידי

ישראל אייכלר:  מי האחראי על זה שאדם נפל מבחינה משפטית? זה העניין

ישראל אייכלר:  אנחנו צריכים כלים משפטיים, הם יעשו את כלי העבודה

ישראל אייכלר:  את הכלים המשפטיים אתם צריכים להביא לנו

הדיל יונס: נכון, אבל אי-אפשר לנתק את הדברים, אנחנו הגענו פעמיים לסיורים בשטח כדי להבין איך עובד אתר בנייה, וכדי להבין איך לתרגם את הצרכים המקצועיים באתר בנייה לשפה משפטית

ישראל אייכלר: אנחנו מחכים לזה שלוש שנים ויותר

הדיל יונס: שלוש-ארבע שנים כי הייתה צריכה להיעשות עבודה

ישראל אייכלר: ואיפה אתם אוחזים עכשיו אחרי ארבע שנים?     

הדיל יונס: כל זה כבר לא רלוונטי, כי אתמול משרד העבודה פנה למחלקה להבניית החקיקה בייעוץ וחקיקה

הדיל יונס:  הוא צירף את התקנות לצורך התחלת עבודת נוסח

ישראל אייכלר: כמה זמן הניסוח הזה ייקח?      

הדיל יונס: זאת מחלקה אחרת, אני לא יודעת מתי הם יתחילו לעבוד על זה

הדיל יונס:  אני מקווה שבטופס צוינה הדחיפות לתקנות האלה

יובל גל אביעד: אני עורך דין, אני ראש תחום בטיחות בעבודה בלשכה המשפטית

יובל גל אביעד:  התקנות הועברו לשלב הנוסח

יובל גל אביעד:  שלב הנוסח הוא השלב הסופי לפני שמתפרסמות התקנות וצריך להעביר אותן לכנסת

יובל גל אביעד:  התקנות חייבות לעבור בין היתר תיקוני הגהה, זאת לא פתיחה של דברים מהותיים

ישראל אייכלר: אני שואל מתי אתם מעבירים אלינו לכנסת

וליד אל-הואשלה: מתי הן יהיו כאן בכנסת?      

הדיל יונס: הביאו

הדיל יונס:  התקנות האלה יתועדפו גבוה במחלקה להבניית החקיקה, ככל שהודגשה הדחיפות בהן

ישראל אייכלר: תן לנו סדר גודל

ישראל אייכלר:  שנה? חצי שנה? חודש, כמה?      

הדיל יונס: זאת לא שאלה למשרד העבודה

ישראל אייכלר: השאלה למשרד המשפטים

יובל גל אביעד: אני לא ממשרד המשפטים, אני ממשרד העבודה

יובל גל אביעד:  אני אגיד לאדוני, זה שלב פורמלי, צריכים לעבור אישור של מחלקת נוסח לפני שמניחים תקנות

וליד אל-הואשלה: כמה זמן? אתה לא עונה על השאלה

יובל גל אביעד: אני לא יכול לענות בשמם, בדרך כלל זה לוקח עד חודש ימים בערך

יובל גל אביעד:  הדיל צריכה לחזור עם תשובה ממחלקת הנוסח

ישראל אייכלר: אני שואל את משרד המשפטים, האם אני יכול לרשום שאתם תביאו את התקנות בכנס הזה, בעוד חודש?      

הדיל יונס: אני לא יכולה להתחייב בשם המחלקה להבניית החקיקה

הדיל יונס:  אני כן יכולה להדגיש את הדחיפות, ולשאול אותם מה הצפי שלהם לסיום העבודה

ישראל אייכלר: אני אשמח לקבל את תשובתם בכתב למנהלת הוועדה

הדיל יונס: ברצון רב

ישראל אייכלר: זה הפתח שיש לכולנו לגשת לעבודה של הפיקוח

ישראל אייכלר:  בלי סמכות חוקית והגדרות חוקיות אין לנו אפשרות להטיל אחריות

ישראל אייכלר:  אני רוצה לתת לחבר הכנסת אלהואשלה לדבר, אחר כך נעבור למשרד העבודה

וליד אל-הואשלה: תודה אדוני היושב-ראש, מכובדי השר, תודה על קיום הדיון החשוב הזה

וליד אל-הואשלה:  היו לנו המון דיונים בכנסת בנושא תאונות עבודה ואין ספק שיש לנו המון בעיות בסוגיות הבנייה, בתאונות עבודה ובמחדלים שיש באתרי בנייה

וליד אל-הואשלה:  לכן, חשוב מאוד – ודיברתי בכל הישיבות שהיו לנו בוועדה ובוועדות אחרות בשנה שעברה – לזרז את הנושא הזה

וליד אל-הואשלה:       אני רוצה להתייחס לשתי סוגיות

וליד אל-הואשלה:  הראשונה בנושא הפיקוח

וליד אל-הואשלה:  אנחנו צריכים לפקח בצורה אגרסיבית

וליד אל-הואשלה:  לא ייתכן שאנחנו מאבדים אנשים כל יום

וליד אל-הואשלה:  צריך לעשות חוקי עזר לרשויות המקומיות על מנת שנסייע להן באכיפה בתוך אתרי הבנייה, בתוך העיריות והרשויות

וליד אל-הואשלה:  הנושא השני, הקורסים שמשרד העבודה מנהל

וליד אל-הואשלה:  חשוב מאוד שנדבר לאנשים בשפה שלהם

וליד אל-הואשלה:  יש עובדים מהרשות הפלסטינאית, יש עובדים זרים וחשוב מאוד להעביר להם את המסרים בצורה שהם יבינו אותם

וליד אל-הואשלה:  זה נושא חשוב ויש פה מחדל, חמש שנים אנחנו רצים בנושא הזה – אמנם אני נמצא כאן רק בקדנציה האחרונה, אבל אני מלווה את הוועדות מאחורי הקלעים בכנסת כבר חמש שנים – צריך לשים דגש על הנושא ולפתור אותו

וליד אל-הואשלה:        אדוני, שאל את משרד המשפטים ואת משרד העבודה תוך כמה זמן הם יניחו את התקנות על שולחן הוועדה בכנסת? לצערי הרב, אין תשובות

וליד אל-הואשלה:  זה מראה שאנחנו לא מנסים למצוא פתרונות בצורה מהירה

וליד אל-הואשלה:  אם היה מדובר בענף אחר או באזור אחר, או בעובדים אחרים – עובדי הייטק או צבא – היינו מוצאים פתרון מהיר

וליד אל-הואשלה:  לכן, אני מבקש, כמו שדרש יושב-ראש הוועדה, להביא במהירות את התקנות לוועדה, על מנת לפתור את הנושא הזה

וליד אל-הואשלה:  תודה רבה

ישראל אייכלר: תודה רבה

ישראל אייכלר:  אני רוצה לשמוע את הסתדרות עובדי הבניין והעץ, יצחק מויאל, יושב-ראש הסתדרות עובדי הבניין

ישראל אייכלר:  יש לך מקסימום שתי דקות

יצחק מודעי: בוקר טוב לכולם, תודה לאדוני היושב-ראש, שלקחת את העניין בצורה רצינית מאוד

יצחק מודעי:  אתה מקיים דיונים ואני חושב שסוף-סוף, כמי שמוביל את הנושא הזה למעלה מעשור, רואים את האור שבקצה המנהרה

יצחק מודעי:  נפגשתי עם יושב-ראש הוועדה והצגתי לו את הנושא

יצחק מודעי:  לשר, אני רוצה להגיד יישר כוח, נפגשתי איתו וראיתי אוזן קשבת מה שלא היה קודם

יצחק מודעי:  אני אגע בכמה דברים חשובים על מנת שתבינו, איך נוכל לקדם את הנושא ולתת מענה רציני לבעיות

יצחק מודעי:       אדוני היושב-ראש, חייבים לקיים את מסמך השרים

יצחק מודעי:  יש לנו מסמך שהממשלה התחייבה עליו

יצחק מודעי:  חלק מהנושאים טופלו וחלק מהנושאים לא טופלו

יצחק מודעי:  אני לא אציג כאן את הכול

יצחק מודעי:  יש מסמך שממשלת ישראל לקחה על עצמה

יצחק מודעי:  התחלנו את התהליך, התחלנו בשיתוף פעולה יוצא מגדר הרגיל בהסתדרות, עם מנהל הבטיחות בראשות חזי והצוות

יצחק מודעי:  ואנחנו עושים המון דברים משותפים

יצחק מודעי:      שמעתי את הטענות על העובדים, העובדים, העובדים, חבל האחריות

יצחק מודעי:  שמעתי גם את חבר הכנסת מאיר כהן

יצחק מודעי:  חתמנו ויש לנו סוף-סוף הסכם קיבוצי כללי ענפי, ייחודי בעולם שנוגע לבקיעות

יצחק מודעי:  לקחנו את היוזמה כדי להציל חיי אדם

יצחק מודעי:  חתמנו על הסכם קיבוצי – אני מקווה, דיברתי קודם עם אדוני השר – וברגע שייחתם צו ההרחבה, אני בטוח שיהיו המון טענות למה עשינו את ההסכם

יצחק מודעי:  שהעובד – ואני אומר שזאת לא הבעיה, אבל אם חושבים שזאת הבעיה יש לנו הסכם קיבוצי – ייקח אחריות

יצחק מודעי:       והדבר השני, ארגון המעסיקים חתום על המסמך הזה איתנו, גם הוא לוקח אחריות

יצחק מודעי:  העובדים לוקחים אחריות, והמדינה לוקחת אחריות, והמעסיקים לוקחים אחריות ונותנים את המשאבים התקציביים

יצחק מודעי:  אני לא אומר את זה בעניין פוליטי, אבל אולי שיתחילו את הרפורמה שרוצים לעשות במדינת ישראל במשרד המשפטים

יצחק מודעי:  לא יעלה על הדעת שכולנו הסכמנו לעשות חלוקת אחריות באתרי בנייה, וזה לוקח ארבע שנים

יצחק מודעי:  זה סיפורים והסברים מצוצים מאצבע

יצחק מודעי:       אם רוצים להציל חיי אדם, ורוצים סוף-סוף לטפל בנקודה הכואבת הזאת

יצחק מודעי:  ועכשיו, לפני חמש דקות, נפל עובד מעשר קומות ומצבו מאוד קשה

יצחק מודעי:  משרד המשפטים צריך להתעורר ולהבין שאי-אפשר להאשים רק את העובד – והנה יש לנו הסכם – וחייבים לעשות חלוקת אחריות לכל בעל תפקיד באתר, מיזם עד קבלן

יצחק מודעי:       לגבי הרשויות המקומיות, אדוני השר, אני מציע לרשויות המקומיות לא לבדוק אם מנהל העבודה רשום

יצחק מודעי:  אחד הבעיות שגילינו בתחקירים משותפים של ההסתדרות ומנהל הבטיחות הוא הקבלנים הלא רשומים שנמצאים באתרי בנייה

יצחק מודעי:  וברשותך, משהו אחרון, ב-3 ביולי  – הזמנו אותך, אדוני היושב-ראש, וגם את השר– אנחנו מקיימים יום בטיחות לאומי בשיתוף פעולה של ההסתדרות וההתאחדות ביחד עם ידיעות אחרונות ו-Ynet

יצחק מודעי:  אנחנו מזמינים את כל הגורמים כדי שנוכל להציג שם את הפתרונות, כולל הפתרונות הטכנולוגיים וכדי לפתור את הבעיה

ישראל אייכלר: תודה רבה ליצחק מויאל

ישראל אייכלר:  אדוני השר, אמרת שאם לא יהיו נוסעים בכבישים לא יהיו תאונות

ישראל אייכלר:  אני חושב – אולי אני טועה – שאחת הסיבות שיש כל כך הרבה נפילות, היא בגלל שהתחילו לבנות מגדלים לגובה שלא היו פעם

ישראל אייכלר:  ואולי צריכים להיערך איך מאבטחים את חיי העובדים על המגדלים לפני שמאשרים מגדלים

יואב בן צור: אני הייתי במגדל, הייתי בפרויקטים של מגדלים גבוהים – 10, 12 ו-14 קומות – הייתי בשטח וראיתי שיש אמצעים, יש גדרות ויש רתמות, יש קסדות ויש אפודים, יש את כל האמצעים כדי להגן על האנשים

יואב בן צור:  נכון שבגובה, הרוחות חזקות יותר וכולי, אבל כשרוצים מקצים את אמצעי הבטיחות ומקטינים מאוד את הסיכון לנפילה או דברים מהסוג הזה

ישראל אייכלר: כלומר, אדוני השר, לדעתך יש כלים שגם במגדלים אנשים לא יפלו

ישראל אייכלר:  אמנון שינדלר, מנהל החטיבה הארצי ומנהל עבודה

ישראל אייכלר:  הבאנו את דבר מנהלי העבודה שהם השעיר האחראי כרגע לכול מה שקורה בבניין

אמנון שינדלר: אני מנהל החטיבה הארצית באיגוד הבניין

אמנון שינדלר:  אני רוצה לפנות לשר ולכבודו ולהגיד לכם, יש לנו בעיה כמו שאיציק מויאל אמר

אמנון שינדלר:  אני חושב שזה מוגזם שארבע שנים לוקח לטפל בחלוקת האחריות

אמנון שינדלר:  מעבר לכל דמיון

אמנון שינדלר:  מגיעים לכאן ממשרד המשפטים וכל פעם אומרים, עוד חודש, ועוד חודש

אמנון שינדלר:  אני זוכר שגם לפני חצי שנה היה אותו סיפור

אמנון שינדלר:  חבר'ה, כל יום אנשים - - -  

הדיל יונס: משרד העבודה העביר רק אתמול את המסמכים לעבודת החקיקה

אמנון שינדלר: סליחה, אני לא הפרעתי לך

אמנון שינדלר:  אני מבקש מכבוד השר, ללחוץ את משרד המשפטים

אמנון שינדלר:  ארבע שנים על חלוקת אחריות, קבלני המשנה שהעובדים הם שלהם – לא של מנהל העבודה ולא של אף אחד – לא אחראים על העובדים שלהם, לא יכול להיות דבר כזה

אמנון שינדלר:  קבלן משנה מביא את העובדים לשטח, זורק אותם ומנהל העבודה הוא האחראי ונותן את הדין

אמנון שינדלר:  גם היום, כשנפל פועל, מנהל העבודה ילך לחקירה וייתן את הדין

אמנון שינדלר:  לא יכול להיות שהש"ג, מנהל העבודה, שצריך לבצע את העבודה ויש עליו המון משימות, הוא גם זה שייתן את הדין הפלילי

אמנון שינדלר:  אף אחד מבעלי התפקידים לא נותן את הדין

אמנון שינדלר:  ומחכים לגברת פה במשרד המשפטים שתוציא את התקנה לאחריות של מנהל הפרויקט שלא מוכר בחוק בכלל - -     

ישראל אייכלר: זה לא עניין אישי, אדוני

אמנון שינדלר: - - אין שום הגדרה מי יכול לשמש כמנהל פרויקט – כל אחד יכול לשמש

אמנון שינדלר:  הם יושבים ומחכים, עוד ארבע שנים ועוד חודש, אנחנו נגיע לעוד שנתיים וזה המשפט שיהיה להם להגיד

אמנון שינדלר:  אני מבקש מכבוד השר, להתערב ולדרוש תאריך לקבלת התקנות החדשות וחלוקת האחריות

אמנון שינדלר:  תודה

ישראל אייכלר: מנהל הלשכה המשפטית, אתה מוכן לתת תאריך?

יובל גל אביעד: כן

יובל גל אביעד:  לא עניין של תאריך

יובל גל אביעד:  אני רוצה להגיד משהו לדיון

יובל גל אביעד:  כאשר נאמר כל הזמן משרד המשפטים, משרד המשפטים, צריך להבין שאנחנו ממשלה אחת

יובל גל אביעד:  ולצורך התקנת תקנות יש גורמים שונים ויש תהליך מסוים שיש לעבור

יובל גל אביעד:  כמדברים על משרד המשפטים יש את החלק של משרד המשפטים ויש את החלק של משרד העבודה ועוד חלקים שונים

אמנון שינדלר: יובל, כל יום אנשים נופלים, כל יום שאתם מתעכבים אנשים נופלים ונהרגים

אמנון שינדלר:  חבר'ה, תעבדו יום ולילה, אנשים נופלים כל יום

יובל גל אביעד: בואו נתרכז, יש לי הבאה לסדר

יובל גל אביעד:  בואו נתרכז במה שקיים עכשיו ובמה שהולך להיות

יובל גל אביעד:  התקנות האלה נסתיימו

יובל גל אביעד:  הן היו קשות, היה מאבק והיה קשה בגלל שעלו המון שאלות חוקתיות בתקנות האלה

יובל גל אביעד:  להטיל אחריות על אדם ואחריות פלילית היא שאלה חוקתית קשה, וזה נגמר

ישראל אייכלר: השאלה מה יקרה בעוד חודש, תהיה לכם החלטה מהי מידת האחריות של כל אחד? של הפועל, של המנהל, של עוזר הבטיחות ושל הקבלן?       

יובל גל אביעד: כן, העבודה המשפטית הסתיימה

יובל גל אביעד:  הניסוח קיים ועכשיו שלב הניסוח שהוא שלב חשוב בתוך הממשלה

ישראל אייכלר: אוקיי

ישראל אייכלר:  ניסוח לא צריך לקחת יותר מחודש, עסקתי פעם בניסוחים בדברים אחרים

יובל גל אביעד: מדובר בהגהה, מדובר בפסיקים ומה שצריך לעשות

יובל גל אביעד:  ציינתי כשהעברתי וכתבתי במפורש שזה בהול ודחוף ושצריך את זה עכשיו

יובל גל אביעד:  הדיל שומעת אותי, ואני מניח שהדברים יגיעו למשנות, והן יעברו על זה במהירות ויפנו את הזמן לצורך זה, ונסיים עם זה

יובל גל אביעד:  אני חושב שהדיון צריך להתמקד במה קורה עכשיו ולהבא

ישראל אייכלר: תודה רבה

ישראל אייכלר:  אני רוצה לאפשר לאנשים שהגיעו מהשטח

ישראל אייכלר:  אתה אמרת דבר חשוב מאוד שזה רק עניין של ניסוח, וסיפרה נציגת משרד המשפטים, שאתמול ישבו המשנות ליועץ המשפטי על העניין הזה, ואמרנו שאנחנו רוצים לקבל את ההחלטות תוך חודש

ישראל אייכלר:  מהנדס מתי רביבי, מהנדס מטה הבטיחות

ישראל אייכלר:  אנחנו עוסקים במטה הבטיחות עצמו, בבקשה

מתי רביבי: שלום לכולם

מתי רביבי:  אני רוצה לפתוח בדברי שבח

מתי רביבי:  אני מלווה את הוועדות האלה תקופה לא קצרה

מתי רביבי:  ואני חושב שזאת פעם ראשונה שדברי הפתיחה של ההיוועדות דיברו על פתרונות ולא על בעיות

ישראל אייכלר: זה השר

מתי רביבי: זה משמעותי מאוד ומייצר צורת חשיבה שונה

מתי רביבי:  כל הוותיקים – שאיתם אנחנו עושים את זה כבר הרבה שנים יחד – בוודאי יאשרו את דבריי

מתי רביבי:  כשאני שומע את השר ואת יושב-ראש הוועדה, שליבת הדברים היא העשייה, זה חידוש מרענן

מתי רביבי:       לגופו של עניין, מטה הבטיחות הוא גוף משותף להתאחדות הקבלנים בוני הארץ ולהסתדרות הכללית באמצעות הסתדרות עובדי הבניין והתעשיות המניבות

מתי רביבי:  המטה הזה עובד מספר שנים ואני חושב, שהוא שותף לשינוי עמוק בערכי הבטיחות בבניה בישראל

מתי רביבי:  אין לי הרבה זמן לפרט את זה, וכל מי שמצוי בתחום בוודאי יודע, הנקודה המשמעותית ביותר בהקשר הזה היא שנוצרה זיקה מאוד חזקה בין מצוינות הביצוע לבטיחות הביצוע

מתי רביבי:  ומנהלים בדרגים שונים באתרי הבנייה ומחוץ לאתרי הבנייה, ברמת החברה, מסתכלים על ביצועי הבטיחות כמדד למצוינות

מתי רביבי:       ברור שיש עדיין תקלות, ויש עדיין תאונות ועוד תהיינה לצערנו

מתי רביבי:  אבל היום, כל בוקר 90,000-70,000 איש נחשפים לאותם ערכים שדיברנו עליהם קודם

מתי רביבי:  למעלה מ-1,200 אתרי בנייה מתנהלים על פי אמות מידה חדשות

מתי רביבי:  הדבר הזה נותן לי יסוד ותקווה כשאנחנו פותחים נתיב לכיוון של בלימת אובדן השליטה, כי היינו באובדן שליטה שנים רבות

ישראל אייכלר: אתה רצית להגיש את סקירת מטה הבטיחות במצגת נכון?      

מתי רביבי: אני אדבר בעל-פה, ברשותכם

ישראל אייכלר: במקום המצגת?      

מתי רביבי: כן

יואב בן צור: אתה מייצג את אייל, נכון?      

מתי רביבי: אני מייצג את אייל בן ראובן

ישראל אייכלר: את המצגת של אייל כבר ראינו

ישראל אייכלר:  יש לך עוד דקה

מתי רביבי: מתחולל כאן שינוי, הוא עמוק ומערכתי

מתי רביבי:  הוא נוגע בכמה מערכות ולא רק בבטיחות

מתי רביבי:  אנחנו נזדקק ברמה הממשלתית לסיוע במשאבים

מתי רביבי:  אני אזכיר לצורך הפרוטוקול את החלטה מס' 189

מתי רביבי:  בתחילת אוגוסט 2021, כבוד השר, יש מספרים של כמה מיליונים צריך להקצות בכל שנה להכשרת עובדים פלסטינים, כמה מיליונים צריך להקצות וגם מי מקצה

יצחק מודעי: מתי, תגיד שאנחנו מממנים את הפיילוט במקום הממשלה

מתי רביבי: צריך להבין את זה, זה לא שאנחנו עושים שקלא וטריא

מתי רביבי:  לדברים האלה יש משמעות תקציבית וגם משמעות לרצינות

מתי רביבי:  ודבר אחרון, לגבי סוגיית האחריות, אחד השינויים העמוקים שמתחוללים כרגע

מתי רביבי:  אם האחריות נגזרה עד לפני כמה חודשים מתוך התפקיד – אחריות קפידה או אחריות מוחלטת – השינוי כרגע הוא רדיקלי מפני שמדובר באחריות פונקציונלית

מתי רביבי:  בכל תיאור תפקיד נגדיר אחריות כי זה פונקציונלי

מתי רביבי:  ולכן, העובדה שעוברים ממערך של הגדרת אחריות מוחלטת לאחריות פונקציונלית היא דרמה אמיתית

מתי רביבי:  וזה מה שיכלול את השינוי בעולם המצוינות

מתי רביבי:  תודה רבה

ישראל אייכלר: אני רוצה לאפשר למנופאים לדבר

ישראל אייכלר:  למרות שיש לנו בקשה לקיום דיון מיוחד על הפעלת העגורנים מרחוק וכל מיני דברים, שביקשו כמה וכמה חברי הוועדה

ישראל אייכלר:  אנחנו נקיים את זה בקרוב, אחרי התקציב

ישראל אייכלר:  בבקשה, דבר המנופאים

אדי בן לאיש: אני מנכ"ל התאחדות מחזיקי המנופאים

אדי בן לאיש:  אני מלווה את הוועדה הזאת קרוב לחמש שנים

אדי בן לאיש:  לצערי ענף המנופאים הוא אחד הענפים המסוכנים בענף הבנייה

אדי בן לאיש:  לא היה כול שינוי במהלך התקופה הזאת ולהיפך, נהיה הרבה יותר גרוע

אדי בן לאיש:       יש לנו פתרון – ביקשנו ממך, כבוד השר, וגם ממך, כבוד היושב-ראש – קל ליישום

אדי בן לאיש:  הצגנו אותו גם לחזי ולאיציק שהוא שותף שלנו, ואנחנו הולכים ביחד לכיוון הפתרון הזה

אדי בן לאיש:  אתה יכול למצוא מנופאים שיכורים, מנופאים שלוקחים סמים, מנופאים שעובדים מעבר לשעות העבודה

ישראל אייכלר: תיזהר שלא יתפרש כהכללה

ישראל אייכלר:  יש אולי מנופאי אחד שהוא כזה

ישראל אייכלר:  הכלל שלנו הוא שכולם זכאים חוץ ממה שהוכח אחרת

ישראל אייכלר:  ולכן, אתה מדבר על מנופאי אחד מסוים שעלול להיות

אדי בן לאיש: יש לא מעט מנופאים שעוברים על חוקי הבטיחות ברמה יומית

אדי בן לאיש:  לצערי, זה לא מגיע לחברות כוח האדם

אדי בן לאיש:  חברת כוח אדם יכולה לגרום למנופאי לעבוד שעות נוספות, כי לקבלן יש יציקה היום בלי להחליף את אותו מנופאי ואף אחד לא עושה עם זה כלום

אדי בן לאיש:  אנחנו הצענו פתרון מאוד פשוט ומהיר, להקים ערבויות לבטיחות, כמו שיש לחברות כוח אדם זרות

אדי בן לאיש:  למה אין עבירות שם? יש להם ערבות של 2-1 מיליון שקלים

אדי בן לאיש:  ביקשנו להקים ערבות לבטיחות של מיליון שקל

אדי בן לאיש:  נפגשנו עם נציגי משרד העבודה וכמעט כולם מסכימים עם זה

אדי בן לאיש:  זה תהליך שצריך לקדם ולזרז

אדי בן לאיש:      ברגע שחברת כוח אדם יודעת שיש לה ערבות של מיליון שקל, היא תדאג שהעובדים שלה לא יעברו על הבטיחות

אדי בן לאיש:  ואם הן רוצות לשחק משחקים של רישיונות מזויפים ושל עבודה בשחור, ברגע שיהיה להן מיליון שקל בערבות, הן יצאו מהמשחק הזה

אדי בן לאיש:  חברות טובות שרוצות לעבוד לפי החוק יישארו

אדי בן לאיש:  זה דבר – בדיון הראשון שלך ביקשת נושאים אופרטיביים – אופרטיבי שמחר יכול לעבוד

ישראל אייכלר: צריך לבדוק, אדוני השר, לגבי ערבויות, כי יש לזה הרבה השלכות

ישראל אייכלר:  תרשום לך, אדוני השר

ישראל אייכלר:  אני רוצה לאפשר להנהלת האיגוד של המנופאים, נימר סואעד, בבקשה

ישראל אייכלר:  שתי דקות

נימר סואעד: צוהריים טובים לכולם, אנשים אמרו כאן שביקרו באתרי בנייה

נימר סואעד:  אני חי באתר בנייה

נימר סואעד:  אני יוצא בחמש בבוקר וחוזר בשעה 21:00-20:00 בערב, עם פקקים או בלי פקקים

נימר סואעד:  אתר הבנייה מורכב מאוד

נימר סואעד:  אומרים שצריך לגזול או לקנוס את העובד, העובד שמקבל 35-30 שקל לשעה, מה נשאר לו בסוף היום?      

מאיר שמש: אין עובד כזה

מאיר שמש:  בואו נהיה אמיתיים

נימר סואעד: יש, יש

נימר סואעד:  יש אנשים שעובדים ב-30 שקל וב-40 שקל לשעה באתר הבנייה

יצחק מודעי: זה בניגוד להסכם, זה לא נכון

יצחק מודעי:  אתה מציג פה משהו לא נכון

נימר סואעד: אני לא מדבר על מנופאים

ישראל אייכלר: יצחק, אני לא מאפשר להפריע לנואמים פה, גם לך לא אפשרתי להפריע

נימר סואעד: אני חי באתר בנייה, אתם יכולים לשמוע ממני ולמנף הרבה דברים

ישראל אייכלר: מה אתה מציע?      

נימר סואעד: למה אתר בנייה שנגרם בו מוות נפתח אחרי יומיים?     

ישראל אייכלר: מה אתה מציע? לא פתוח? אני רוצה הצעות מעשיות, למענך

נימר סואעד: מנהל העבודה לא יהיה שם אם הוא לא ישרת את היזם

נימר סואעד:  אם אני לא אקשיב למנהל העבודה אני לא אהיה שם

נימר סואעד:  יש שם שרשרת, זה שמפסיד את הכסף הוא האחראי

נימר סואעד:  יש אנשים שמקבלים את ה-2

נימר סואעד: 5 מיליון שקל על כל דירה שהוא בונה, איפה הוא בכל העניין? אם האתר שלו ייסגר הרמטית לחודש ימים הוא ידע להגיד למנהל העבודה שלו:, אני מגבה אותך

נימר סואעד:  הוא לא יגיד לו לדלג

נימר סואעד:       כבוד השר, קודם לכן אמרת שביקרת באתר

נימר סואעד:  באותו יום שהם ידעו שאתה מגיע, הם דאגו שהכול יהיה מפוקסס, שלושה רחובות מסביב לכל האתר, כמו צריך

יואב בן צור: אני מתכוון לעשות סיורי פתע

נימר סואעד: הלוואי

נימר סואעד:  אנשים ממשרד העבודה, אם מנהל העבודה אומר לי תעבוד ב-40 קמ"ש או שתלך הביתה, למי אני יכול לפנות? כולם לוקחים ניירות ושמים אותם ואומרים בואו נחכה

נימר סואעד:  אני חי את זה יום-יום וכל יום אני עולה 80-70 מטר

נימר סואעד:  אני לא יושב במשרד, אני לא בא לבכות, אלא אני מסתכל למטה וכשאני רואה עובד בלי קסדה אני מרים כבל

נימר סואעד:  אבל מה אחר כך יגיד מנהל העבודה?      פקח העירייה מגיע כל יום לאתר הבנייה כדי לבדוק את מנהל העבודה, אם הוא שם על המדרכה, ואם כן הוא קונס אותו

נימר סואעד:  הפקח של העירייה לא רוצה שישימו על המדרכה והוא כבר מגיע לשם

נימר סואעד:  יש המון מה לעשות, אבל בגלל שהכול נדחה ונדחה זה אף פעם לא ייגמר, וצריך לעשות משהו

ישראל אייכלר: תודה רבה לך

ישראל אייכלר:  אנחנו נעבור לד"ר הדס תגרי, שהיא מנהלת הקבוצה למאבק בתאונות בניין ותעשייה

ישראל אייכלר:  גם לך יש שתי דקות

הדס תגרי: תודה רבה, אני מקווה שאני אצליח קצת יותר כי עלו כאן הרבה דברים, אני מברכת על הישיבה הזאת, אני מברכת את השר ומברכת על הקמת משרד העבודה

ישראל אייכלר: אני רוצה לציין את ההתמדה שלך, שאת מגיעה כמעט לכל דיון, כך שאת יודעת לתמצת את הדברים

ישראל אייכלר:  בבקשה

ענת כהן שמואל: ומגישה ניירות עמדה

הדס תגרי: אני מגישה ניירות עמדה, ושולחת ניירות עמדה לשר, שאמר שאין לו זמן להיפגש ושיכתבו לו

הדס תגרי:  ובאמת כתבנו לו אבל לצערנו לא קיבלנו התייחסות

הדס תגרי:  וגם פה הדברים לא מקבלים התייחסות

יואב בן צור: אצלי תקבלו התייחסות תוך פחות מחמש שנים

הדס תגרי: אדוני נמצא ארבעה חודשים בתפקיד ובתקופה הזאת נהרגו הרבה אנשים

הדס תגרי:  תקנות בנייה הן באחריות משרד העבודה ושר העבודה, ולא באחריות של משרד המשפטים, שהוא שותף

הדס תגרי:  מי שאמור להוביל ולחתום על התקנון הוא משרד העבודה

הדס תגרי:  אני כבר אגיד כמה דברים על תקנות בנייה, אבל קודם אני רוצה לדבר על דברים אחרים שנמצאים באחריות הבלעדית שלך, אדוני השר, שלא העלו פה וכן הצדקנו אותם

הדס תגרי:       נתחיל בנושא המפקחים

הדס תגרי:  יש כיום 70 מפקחי בטיחות, מתוכם 50 מאתרי בנייה ו-20 מכלל תחומי תעסוקה אחרים

הדס תגרי:  זה לא הדיון כאן, אבל בכל זאת צריך להגיד, 70 אלף מפעלים עובדים בחקלאות וכולי

הדס תגרי:  ירידה מ-90 לפני שנתיים-שלוש

הדס תגרי:  פנינו שוב ושוב בנושא, ואת מספר המפקחים צריך להגדיל דרמטית לפי הנתונים של משרד העבודה

הדס תגרי:  לפי מפקחת העבודה הראשית ורדה אדוארדס, ולפי מענה שאנחנו קיבלנו ממכתב לאחרונה, צריכים להיות בישראל הרבה הרבה יותר מפקחים בסטנדרט של ה-OECD

ישראל אייכלר: כמה מפקחים יש שם בדוח?      

הדס תגרי: בדוח דובר, בפרופורציה של ה-OECD, והיא עשתה הנחה על מדינות מתפתחות ולא מפותחות – למרות שאפשר להגיד שישראל מפותחת לפחות בהיבט הכלכלי – צריכים להיות 350 מפקחי בטיחות

הדס תגרי:  בהתחשב במספר העובדים במשק לפני חמש שנים

ישראל אייכלר: על כמה עובדים?      

הדס תגרי: על כלל העובדים במשק

ישראל אייכלר: אני רוצה לדעת על כמה פועלים צריך מפקח?      

הדס תגרי: אני לא זוכרת, אבל אני יכולה לשאול

חזי שורצמן: המפתח הוא 1 לכל 10,000 עובדים

חזי שורצמן:  מפקח אחד לכל 10,000 עובדים

חזי שורצמן:  זה המדד האירופי הבין-לאומי

הדס תגרי: מצוין

הדס תגרי:  אני רוצה להגיד שני דברים, שחזרנו ואמרנו

הדס תגרי:  צריך ליצור תקן, לא יכול להיות שזה לפי גחמות הממשלה

הדס תגרי:  צריך ליצור תקן לפי מפתח, כזה או כזה, יותר או פחות או בכלל ולתחומי תעסוקה בפרט

הדס תגרי:  תקנות של משרד העבודה, אולי חקיקה

הדס תגרי:  יש תקציב, המשרד התגאה שיש לו תוספת של מיליארד שקל לתקציב הזה

הדס תגרי:  צריך לעשות שימוש בחלק מהתקציב הזה לעניין נושא המפקחים

הדס תגרי:       אופציה נוספת – ואני רוצה להבין אם לכך רמזת בדבריך – אמרת שצריך לאגם משאבים וצריך לתת למינהל את כל הכלים של כל הגופים, כולל גיהות תעסוקתית

הדס תגרי:  האם התכוונת שגם את המוסד לבטיחות ולגיהות צריך לקחת לתחום התעסוקתי, ובכך אולי להגדיל את היקף העובדים? הייתי שמחה שתבהיר

הדס תגרי:       נקודה נוספת בהיבט הזה, זה בלתי מתקבל על הדעת שאין קו חם לתלונות על הפרות בטיחות תעסוקתית

ישראל אייכלר: אני חושב שלמוסד לגיהות עצמו יש קו חם

הדס תגרי: אני אסביר שני דברים, המוסד לבטיחות ולגיהות איננו סוכן אכיפה

הדס תגרי:  המוסד לבטיחות ולגיהות שולח מדריכים, כאשר יש סכנת חיים באתר בנייה מי שצריך להגיע לאתר זה מפקח, שיש לו סמכות לסגור את האתר, להטיל עיצומים וכן הלאה

הדס תגרי:  מה שיש או אין במוסד לבטיחות אני שמה בצד

הדס תגרי:       במינהל הבטיחות התעסוקתית סוכן האכיפה והרגולטור חייב להיות קו חם לתלונות על הפרות בטיחות

הדס תגרי:  חוץ מזה שהקו במוסד לבטיחות לא עובד רק על אתרי בנייה, גם במפעלים נהרגים הרבה יותר, שמונה עובדים נהרגו במפעלים מתוכם נלכדו במכונות, מוות מחריד ונורא

ישראל אייכלר: תודה רבה, עברת ארבע דקות והצגת יפה

הדס תגרי: בבקשה תן לי לדבר על עוד שתיים-שלוש נקודות שעלו פה ולא קיבלו התייחסות

הדס תגרי:  התחושה היא שכולם דיברו על האור בקצה המנהרה, איציק מויאל דיבר על ההסכם אבל הוא לא נקב בדברים שצריכים לקרות מההסכם, אז אני אנקוב – אפרופו לקנוס עובדים

ישראל אייכלר: במשפטים קצובים

יצחק מודעי: זה לא קנסות עובדים

יצחק מודעי:  אם את רוצה אני אתן לך - - - את לא מכירה

ישראל אייכלר: אני לא רוצה, אני לא צריך

ישראל אייכלר:  לא, היא לא מנהלת את הדיון

ישראל אייכלר:  גברת תגרי, את לא מנהלת כאן דיון

ישראל אייכלר:  תגידי במשפטים קצובים את ההצעות שלך

הדס תגרי: ההסכם שנחתם בעקבות מאבק של ההסתדרות בין השאר, אמר שצריך לייצר חובה למתן הרשאות בטיחות לעובדים באתרי בנייה

הדס תגרי:  משום מה, על זה לא דובר בכל השנים האלה

הדס תגרי:  מתי רביבי ציין שיש החלטת ממשלה מ-2021 על הכשרות בטיחות ספציפית לעובדים פלסטינים

הדס תגרי:  30%-40% מהעובדים שנהרגים באתרי בנייה הם פלסטינים

הדס תגרי:       היה פיילוט שהוביל מינהל הבטיחות, הפיילוט הסתיים והיו אמורים לבוא עם מסקנות

הדס תגרי:  מה קורה עם הדבר הזה?  אנחנו מציעים שלפני שמציעים לקנוס עובדים בתחתית שרשרת המזון, שאין להם באמת כוח להתנגד, שייתנו להם הכשרה

הדס תגרי:       בהקשר תקנות הבנייה – אנחנו יזמנו במובן ששמנו על סדר-היום הציבורי שאין לחברות יזמיות אחריות, ולבכירים בחברות הקבלניות אין אחריות

הדס תגרי:  היוזמה שלנו וכל המהלך של תקנות בנייה לא היה כדי להטיל אחריות, לא על עובדים

הדס תגרי:  דרך אגב, גם היום בתקנות הבטיחות יש עליהם אחריות ולא על קבלני המשנה

הדס תגרי:  כבר היום בתקנות הבטיחות האחריות עליהם, וגם כתבי אישום והרשעות של קבלני משנה

הדס תגרי:  הם נמצאים בשטח – קל לתפוס אותם פלילית

הדס תגרי:       התקנות האלו באו לעולם כדי להטיל אחריות על גורמים בכירים למעלה

הדס תגרי:  כמו שציין נימר, כשהקבלן והיזם ידעו שהם יחקרו וישבו בבית הסוהר, אז הם ידאגו שכולם למטה לא יעשו את זה

ישראל אייכלר: תודה רבה

ישראל אייכלר:  בפעם הבאה יהיו עוד דיונים ותוכלי להמשיך את מה שלא השלמת

ישראל אייכלר:  אנחנו נעבור לאריאל סופר, יועץ בטיחות לאתרי בנייה

אוריאל בוסו: שלום, אדוני היושב-ראש, וכבוד השר, אמר השר, כשרוצים יש אמצעים

אוריאל בוסו:  בתקופה האחרונה – גם בוועדה הקודמת דיברנו על נושא האחריות של העובדים, בכל מה שקשור בעבודה בגובה – אבל בתקופה האחרונה – יאמר על זה גם מר שורצמן, הנתונים בידיו ומן הסתם הוא יודע היטב הרבה יותר טוב מה קורה – הנתונים די משתפרים

אוריאל בוסו:  אני חושב שזה בגלל השינוי בתפיסה והאחריות שמוטלת יותר ויותר על קבלנים ויזמים בעת האחרונה

הדס תגרי: לא משתפרים

הדס תגרי:  כמות ההרוגים זהה בשלוש השנים האחרונות

אוריאל בוסו: אני חושב שכן, כמות ההרוגים מדברת בעד עצמה

אוריאל בוסו:  בשנה האחרונה לעומת אשתקד

חזי שורצמן: לא זהה, יש ירידה

יואב בן צור: את מציגה נתונים מעוותים

יואב בן צור:  סליחה שאני אומר לך

הדס תגרי: אדוני טועה, היה פה דיון בוועדה על זה

יואב בן צור: הנתונים שברשותכם לא נכונים, נקודה

הדס תגרי: אני כבר רואה מה יהיה לנו במשרד הזה, כל הכבוד

ישראל אייכלר: אריאל סופר, תמשיך

אוריאל בוסו: גברת תגרי, אני מאוד מתחבר להרבה מהדברים שאת אומרת אבל אני חושב שככל שמעמיקים את האחריות על היזמים ועל הקבלנים כן רואים שינוי

אוריאל בוסו:  אמר השר, כשרוצים יש אמצעים, אם הם רוצים הם יודעים לאכוף יותר ולהביא יותר אנשים

אוריאל בוסו:  אני לא מרחם על ההוצאות הכספיות שלהם, בלי עין הרע, לא חסרים שם רווחים

אוריאל בוסו:  אפשר להביא עוד עוזרי בטיחות, ממוני בטיחות ומנהלי עבודה, ולחלק את האחריות בין כולם

אוריאל בוסו:       אני מאמין, שאותו אחמד בן 20, שמביאים אותו מחברון לעבוד באתר בנייה, אין לו מושג מה זאת הדרכה ושהוא צריך לקבל אותה והוא לא מקבל

אוריאל בוסו:  הוא מקבל חצי הדרכה בכניסה לאתר הבנייה, הוא לא יודע אפילו איך לובשים רתמה

אוריאל בוסו:       אין לו מושג מה הסיכונים שקיימים באתר

אוריאל בוסו:  אומרים לו תיזהר פה ושם אבל הוא לא באמת יודע

אוריאל בוסו:  אם הם יעברו הכשרות כמו שצריך והקבלן יעשה יותר, אנחנו נגיע להישגים טובים יותר מצד העובדים ומצד האחריות לגביהם

אוריאל בוסו:       משפט לסיום, אני לא רואה איך מפקח מטעם העירייה מצליח לאכוף

אוריאל בוסו:  יש עליו אחריות משפטית מאוד מאוד גדולה והם לא יודעים הרבה

ישראל אייכלר: השר אמר בפירוש מה הוא רוצה מהפקח העירוני, וזה לא הרבה

אוריאל בוסו: אמרתי את דעתי, גם כמרצה וגם כמי שנמצא איתם בשטח ובמקומות אחרים, מכללות וכיוצא בזה

אוריאל בוסו:  אני לא רואה את זה קורה, אבל אם תצליחו – אשריכם

ישראל אייכלר: השר אמר שלושה דברים: לבדוק את הרישוי של המנהלים והעובדים, תמשיך השר

יואב בן צור: עגורנים וקרבה לקווי מתח

ישראל אייכלר: זה לא הרבה

ישראל אייכלר:  עורך דין חיים אמיגה, מהמשרד לביטחון לאומי, נמצא? לא

ישראל אייכלר:  רפ"ק שרון כהן, קמ"ד תאונות עבודה משטרת ישראל, בבקשה

ישראל אייכלר:  אני רוצה לשמוע מספרים ועובדות, כדי שלא יתווכחו מי מביא נתוני אמת

ישראל אייכלר:  האם יש לכם נתונים על המצב? כמה תאונות? אני רוצה לדעת מה המשטרה קיבלה ומה היא עשתה

שרון כהן: קודם כול, אני יכולה להגיד שיש שינוי בין הנתונים שנמסרים למינהל הבטיחות ולנתונים שהדס תגרי רושמת

שרון כהן:  ההגדרות קצת שונות

ישראל אייכלר: מה רשום אצלכם?      

שרון כהן: מבחינתנו, יש לנו סך הכול 13 אירועי מוות באתרי בנייה ועוד 14 אירועים שונים, שחלקם הם בתעשייה וחלקם בחקלאות

ישראל אייכלר: מקרה מוות בתעשייה ובחקלאות - - -      

שרון כהן: יש לנו 14 אירועים, כאשר יש לנו 15 הרוגים בתאונות בענף הבנייה ו-12 הרוגים בשאר התאונות

ישראל אייכלר: זה מעניין כי עד היום חשבתי שרוב ההרוגים הם בבניינים

ישראל אייכלר:  את אומרת בעצם שזה כמעט אותו דבר

שרון כהן: כמו שציינה ד"ר הדס תגרי, היו לנו כמה תאונות במפעלים ובעיקר במכונות שונות

שרון כהן:  נכנסים לתקן מכונה שנתקעה והתאונה היא מאוד חמורה ומזעזעת

שרון כהן:  יש לנו הרבה אירועים גם במפעלים וגם בחקלאות

ישראל אייכלר: מה אתם עושים בעניין?     

שרון כהן: קודם כול, המשטרה מגיעה ביחד עם המפקחים של חזי ממינהל הבטיחות לכל אירוע כזה

שרון כהן:  העבודה שלנו היא משותפת וצמודה

שרון כהן:  המפקחים של חזי נותנים לנו מענה לעניין הפרות לפקודת הבטיחות

שרון כהן:  אנחנו מקבלים מהם דוחות מסודרים

שרון כהן:  כאשר המשטרה במקביל חוקרת ובודקת עבירות של גרימת מוות ברשלנות או בעבירות של חבלה חמורה שבהם לא נהרג פועל

שרון כהן:  התיקים נפתחים ונחקרים, התיקים מאוד מסובכים לחקירה עקב ריבוי הגורמים בשטח שצריך לחקור, בעיקר באתרי בנייה

ישראל אייכלר: אתם חוקרים פועלים, מנהלים, יזמים או קבלנים?      

שרון כהן: אנחנו גובים עדויות מכל מי שהיה במקום, החל מהפועל הכי קטן ועד למנהל העבודה

שרון כהן:  וכמובן גם מקבלן משנה אם הוא היה באזור

שרון כהן:  כולם, כולם נחקרים

שרון כהן:  ואנחנו מנסים לקבל תמונה מה היה בשטח בשיתוף פעולה עם הדוח של חזי

שרון כהן:  אנחנו חוקרים אחר כך עבירות על פי פקודת הבטיחות אם אנחנו מבינים שאין עבירה פלילית מתאימה

שרון כהן:  וברגע שיש עבירה שהיא על פי פקודת הבטיחות, התיקים עוברים לתביעות של משרד העבודה והם מגישים כתבי אישום

ישראל אייכלר: יש לכם סמכות לתת קנס כמו לשוטר תנועה על עבירת תנועה?      

שרון כהן: לא, אנחנו לא האחראים

ישראל אייכלר: אין לכם שום סמכות לתת קנסות? אולי משרד המשפטים צריך לשקול את זה, כמו שהשוטר יודע לתת דוח חניה, אם יש עבירה באתר בנייה הוא גם יוכל לתת קנס

שרון כהן: כבודו, אנחנו מתעסקים עם עבירות פליליות, כשיש עבירה פלילית אנחנו מגישים כתב אישום

שרון כהן:  אנחנו לא נותנים קנסות, ומי שיכול לבצע את הדבר הזה הוא אולי חזי

ישראל אייכלר: אולי אדוני השר צריך לשנות את זה

ישראל אייכלר:  שגם שוטר שרואה עבירת בטיחות בעבודה יוכל לתת קנס

יואב בן צור: מה הבעיה לבדוק את זה?     

שרון כהן: אף שוטר לא ידע, לדעתי, להגיד לך איזו עבירת בטיחות יש

שרון כהן:  מי שיכול לדעת הוא מישהו מאוד מאוד מקצועי

שרון כהן:  אולי המפקחים של חזי ולא השוטר

שרון כהן:  השוטר לא יכול להגיד לך האם הפיגום הזה בסדר או לא בסדר

שרון כהן:  שוטר יודע כשיש עבירה פלילית, מהם יסודות העבירה ויודע לחקור את התיק

ישראל אייכלר: כבוד השר יוצא להפסקה של חמש דקות

ישראל אייכלר:  אנחנו ממשיכים בדיון

ישראל אייכלר:  אני חושב על הרעיון שאם שוטר יודע שנסעתי טוב או לא ממסלול למסלול, הוא יוכל גם לראות משהו באתר

ישראל אייכלר:  אולי צריכים שוטרים מיוחדים לעניינים האלה

ישראל אייכלר: יש, כבוד השר

ישראל אייכלר:  הקימו את יחידת פל"ס – פועלים ללא סיכון

ישראל אייכלר: אני מדבר עם יחידת פל"ס עכשיו

ישראל אייכלר: לא, היא לא מפל"ס

שרון כהן: אני מייצגת את כל משטרת ישראל, אני נציגה מהמטה הארצי

ישראל אייכלר: יש פה פל"ס? אז אולי בפל"ס צריך להכשיר שוטרים לזהות עבירות בטיחות בעבודה כי שהם יוכלו לתת קנסות

ליאת שניידר: שלום, אני סגן ניצב ואני ראש מפלג פל"ס ביאל"כ, היחידה הארצית למאבק בפשיעה כלכלית

ליאת שניידר:  אני נמצאת בדיון שלישי כאן, ומברכת על הדיונים הללו

ליאת שניידר:  אני אסביר לנוכחים, אני שומעת שיש חוסר הבנה לגבי פל"ס

ליאת שניידר:  פל"ס היא יחידת מפלג חקירות, שמונה מספר מצומצם מאוד של חוקרים

ליאת שניידר:  יש שישה חוקרים, שלושה מפקחי עבודה ושני קצינים

ישראל אייכלר: אתם עושים פוסט-מורטם, אחרי התאונה?      

ליאת שניידר: לא

ליאת שניידר:  הייעוד של הפלג הזה הוא לטפל בתאונות עבודה מורכבות וייחודיות בענף הבנייה

ליאת שניידר:  תיקים שהם מורכבים יותר ושיש להם פוטנציאל להשלכה רוחבית שאפשר ללמוד מהם

ליאת שניידר:  לצד הרבה מתאונות העבודה, בתיקים מורכבים יותר וייחודיים יותר, אנחנו מפתחים פרשיות יזומות שלנו

ישראל אייכלר: גדעון מהממ"מ של הכנסת העיר לי, שמפקחים ממנהל הבטיחות יכולים להטיל עיצום כספי בעיקר באתרי בנייה

ליאת שניידר: יושבים איתנו שני מפקחים של מינהל הבטיחות, של חזי, והסמכויות שלנו הן בדיוק כמו של המפקחים של חזי

ליאת שניידר:  כשהוקמה היחידה נצבעו תקנים גם של מינהל הבטיחות

ישראל אייכלר: אצלכם? והם כן נותנים קנסות?      

ליאת שניידר: אצלנו, וזה לא קשור לקנסות

ליאת שניידר:  הם מסייעים לנו בתיקים המורכבים שלנו אבל לא רק

ליאת שניידר:  פל"ס משמשת גורם מקצועי לשטח ומסייעת גם בחוקרים שלנו וגם במפקחים שיושבים איתנו

ליאת שניידר:  מסייעים לתחנות המשטרה

ליאת שניידר:  סייענו בכ-20 תיקים לתחנות המשטרה בתיקים שאנחנו מטפלים

ליאת שניידר:  זה מפלג פל"ס

ליאת שניידר:  פלג פל"ס לא מטפל בכל התיקים במשטרה

ליאת שניידר:  בשביל זה יש תחנות משטרה, ויש את התאונות שמגיעות לכל מחוז

ליאת שניידר:  מפלג פל"ס מטפלים בתאונות עבודה מורכבות וייחודיות בענף הבנייה

ליאת שניידר:  כאלה שיש להם השלכות רפואיות ובנוסף מפתחים פרשיות, חשיפה, בתחום של בטיחות בעבודה ועבריינים רצידיביסטים

ליאת שניידר:  אנחנו מסתכלים על זה בראייה טקטית ואסטרטגית

ליאת שניידר:  ברמה האסטרטגית אנחנו רואים את החשיבות הגדולה של פל"ס בסוג של ראיית על

ליאת שניידר:  הוצאת תובנות מתיקי חקירה, ושיתוף פעולה עם גורמי אכיפה כמו מינהל הבטיחות, אבל גם גורמים אזרחיים

ישראל אייכלר: אתם מגישים מסקנות?      

ליאת שניידר: אנחנו מגישים תובנות

ליאת שניידר:  התובנות שלנו יורדות להתאחדות הקבלנים

ישראל אייכלר: הוועדה שלנו תוכל לקבל העתקים של הדברים האלה?      

ליאת שניידר: אפשר

הדס תגרי: למה לא מפרסמים את זה, לא לקבלנים ולא לארגונים שעוסקים בזה?     

ישראל אייכלר: ועדת העבודה של הכנסת תשמח לקבל את המסקנות שלכם

ליאת שניידר: אנחנו כל פעם עושים את זה

ליאת שניידר:  בכל התיקים שאנחנו מסייעים בהם

ליאת שניידר:  גם אם יש תובנה שלא בהכרח קשורה דווקא לקצה כתב האישום שיהיה או לא יהיה

ישראל אייכלר: זה לא מה שעניין אותנו, מעניין אותנו המדיניות ואת התובנות המעשיות של איך למנוע את התאונה הבאה

הדס תגרי: אפשר לפרסם את זה לציבור בבקשה?      

ליאת שניידר: בכל תיק שאנחנו נוגעים וכשיש איזושהי תובנה, היא מועברת למינהל הבטיחות

ישראל אייכלר: תעבירו גם לוועדה

ישראל אייכלר:  לפני שנעבור לדובר הבא, אני רוצה להגיד אמירה של סבתא חכמה בירושלים שהייתה אומרת: שני דברים באים אחרי האירוע, השכל והמשטרה

ישראל אייכלר:  כלומר, התפקיד של המשטרה הוא לא למנוע אלא לחקור אחר כך

ישראל אייכלר:  חבל שגם השכל של אנשים מגיע אחר כך, זה נקרא שכל של חדר מדרגות

ישראל אייכלר:  אחרי שיוצאים מישיבה פתאום נזכרים שלא אמרנו את הדבר הכי חשוב או לא עשינו את הדבר ההכי נכון

ליאת שניידר: זאת בדיוק הנקודה, כתב אישום וחקירה הם דברים חשובים וזה כמובן התפקיד של המשטרה

ליאת שניידר:  אם חקירה תסתיים ב-X זמן והתיק יועבר לפרקליטות וייקח עוד X זמן, בסוף יוגש כתב אישום ומתישהו תהיה הכרעת דין וגזר דין – זה יעשה שינוי נקודתי

ליאת שניידר:  אם אני אוציא דוח תובנות שיימנע את התאונה הבאה אני אציל חיים ברמה המיידית

ישראל אייכלר: זה מה שחשוב

ישראל אייכלר:  לכן אני רוצה את זה

ליאת שניידר: זאת המיוחדות של פל"ס

ליאת שניידר:  וזה ברמה האסטרטגית – כך אנחנו תופסים את זה

ישראל אייכלר: תודה רבה

ישראל אייכלר:  עורך דין ישראל אסל

ישראל אייכלר:  יועץ משפטי של הפורום האזרחי מנהל תאונות דרכים

ישראל אייכלר: היום אנחנו פה, בישיבה שכבוד השר נמצא ואני רוצה לדבר על הצעות ייעול

ישראל אייכלר:  והגיע הזמן להקים רשות למניעת תאונות עבודה

ישראל אייכלר:  שבראשה יעמוד מינהל הבטיחות בעבודה, ואליו יוכפף – כאגף משנה בתוך הרשות – המוסד לבטיחות וגיהות

ישראל אייכלר:  יש להעביר לטובת מינהל הבטיחות את כל התקציבים של המוסד לבטיחות וגיהות – לרשות

ישראל אייכלר:       הייתי פה ביום רביעי, ודיברנו על כך שהמוסד לבטיחות וגיהות מקבל כמעט 40 מיליון שקלים בשנה

ישראל אייכלר:  32 מיליון שקלים מהכנסות של המוסד לביטוח לאומי, ועוד 6 או 7 מיליון שקלים – תלוי בכל שנה – הכנסות מהפעילות שלו

ישראל אייכלר:  את הפעילות שלו הוא לא עושה בהתנדבות אלא בתשלום והוא גובה על זה כסף

ישראל אייכלר:  אני הסתכלתי בדוחות השנתיים, הרי אם כבוד היושב-ראש זוכר, שלחו אותנו לחפש באתר האינטרנט כי לא התאמצו להביא את הדוחות

ישראל אייכלר:  וגיליתי שמציגים שני דברים שונים

ישראל אייכלר:  אני יודע שלמועצת המוסד לבטיחות ולגיהות מציגים, לדוגמה, בדוח האחרון הוצג 25 מיליון שקלים עבור שכר עבודה והטבות לעובדים

ישראל אייכלר:  13 מיליון עבור הוצאות תפעוליות כולל פחת, 1

ישראל אייכלר: 8 מיליון עבור הוצאות כלליות והנהלה

ישראל אייכלר:       וכשאני מסתכל בדוחות הכספיים שמוצגים לציבור, מה ששלחו אותי ואותך להסתכל, אותם סעיפים שינו כותרת

ישראל אייכלר:  שכר עבודה והטבות לעובדים הפכו להיות פעולות בטיחות וגיהות

ישראל אייכלר:  הוצאות תפעוליות כולל פחת הפכו להיות הסברה, כנסים מקצועיים ומוקד לאומי

ישראל אייכלר: תגיד במשפט סיכום מה ההצעה שלך

ישראל אייכלר: אני שואל שאלה אחת, למה לציבור מציגים דוח אחד ולמועצה דוח אחר? אני חוזר לנקודת ההצעה, אני חושב שהגיע הזמן לקחת את מינהל הבטיחות בתעסוקה, את חזי, שהוא יהיה יושב-ראש הרשות

ישראל אייכלר:  להעביר את המוסד לבטיחות וגיהות תחתם שישמש כאגף הדרכתי

ישראל אייכלר:  לקחת את פל"ס ששמו אותם בלה"ב ולהכפיף אותם גם לרשות

ישראל אייכלר:  שהיא תהיה אגף החקירות של הרשות

ישראל אייכלר:  ועוד אגף משפטי – שהיום הוא אגף מאוד חלש ואנמי, במשרד העבודה ולהפוך אותו לאגף התביעות ברשות

ישראל אייכלר: האינג'ינר חזי שוורצמן, אתה מרכז העניין

ישראל אייכלר:  במקום להתחיל איתך רציתי שאתה תשמע קודם את מה שאנשים אומרים, ואז תוכל להתייחס לכל מה שתבחר

חזי שורצמן: יש הרבה התייחסויות, אבל אני אצמצם את זה להתייחסות אחת עיקרית

חזי שורצמן:  מנהל הבטיחות מפעיל 70 מפקחים, 60 בבנייה

חזי שורצמן:  הבאתי היום מפקח בכיר בשם דוד חסן, שנמצא פה לידי ואת רן כהן שהוא ראש תחום בטיחות

חזי שורצמן:  המסר שהמפקח תכף יעביר הוא שאנחנו עובדים ברצינות מלאה, כבוד היושב-ראש

חזי שורצמן:  אין מצב שמפקחים יושבים במשרד, המפקחים בשטח ובאתרי הבנייה

חזי שורצמן:  כבוד השר ראה את המציאות בשטח היא לא קלה והיא מורכבת

חזי שורצמן:  אנחנו עושים את כל מה שמשאב כוח אדם יכול להניב

חזי שורצמן:  אנחנו עובדים בממשק עם משרד השיכון, עם רשם הקבלנים ועם החשכ"ל

חזי שורצמן:  עם רשות האוכלוסין ועם יחידת פל"ס וכל מי שיכול לתת לנו סיוע

חזי שורצמן:  ציין כבוד השר, את הסיוע שאנחנו מבקשים מהרשויות המקומיות

חזי שורצמן:  ודיבר חבר הכנסת קודם לגבי האחריות, הם גם ככה עושים את זה ואנחנו מקבלים דיווחים אזרחיים על מנופים על גני ילדים

חזי שורצמן:  הפקח של העירייה כבר נמצא שם, אם יש סכנה הוא יכול למנוע אותה

חזי שורצמן:       הפעילות שלנו היא פעילות של ביקורי פיקוח, יש לנו גידול באכיפה ובנוכחות של המפקחים באתרי בנייה ובמפעלים

חזי שורצמן:  סגרנו 3,000 אתרים בשנתיים האחרונות – אני לא יודע האם הוועדה מודעת מה זה לסגור אתר בנייה

חזי שורצמן:  כבוד היושב-ראש, באתר בתל-אביב יש 200 עובדים, יש מנופים ויש מערבלי בטון שעובדים ובא מפקח אחד ויחיד, עם מדי מדינת ישראל, ואומר להם האתר הזה סגור

חזי שורצמן:  והוא נסגר לזמן ממוצא של שישה ימים – נסגר עד שכול התנאים מתמלאים

חזי שורצמן:      נמצא כאן מפקח והוא יגיד מה הוא עושה בשטח

חזי שורצמן:  כמו שאמר, כבוד היושב-ראש

חזי שורצמן:  האיש שבשטח, הנה האיש שבשטח

חזי שורצמן:  מזמן הוא לא ראה את אורות הניאון ומזמן הוא לא נהנה כמו שהוא נהנה בוועדה במזגן

ישראל אייכלר: יש לך רכב שאתה נוסע לשם?      

דוד חסאן: יש לנו רכבים, יש מפקחים שעדין אין להם רכבים והם נאלצים לנסוע ברכב הפרטי שלהם או באוטובוסים

יואב בן צור: גם זה יטופל

דוד חסאן: זה דבר חשוב, זה כלי של המפקח להגיע לאירוע חירום, מפקח צריך רכב

יואב בן צור: אנחנו בשיח על זה

חזי שורצמן: כל השבוע שהקמנו שתי יחידות מרכזיות שגם הוועדה הדגישה את קיומן

חזי שורצמן:  אחת זאת יחידת החקירות

חזי שורצמן:  עד עכשיו החקירות בוצעו על ידי המפקחים

חזי שורצמן:  כלומר, הם עשו גם וגם

חזי שורצמן:  גם היו בשטח וגם עשו חקירות

חזי שורצמן:  היום יש עשרה תקנים שאיישנו אותם לטובת חקירות

חזי שורצמן:  הם יעשו גם מבצעים בשטח

הדס תגרי: יש עשרה חוקרים? חוקרים שכבר עובדים?      

חזי שורצמן: כן, במשרה מלאה

יואב בן צור: איך היא לא יודעת על זה?     

חזי שורצמן: לא יודע, אולי היא יודעת?      

הדס תגרי: מאיפה אני יודעת? אתם פרסמתם את הנתון הזה? מה זה איך את לא יודעת?     

חזי שורצמן: היא מוזמנת לפגישות עבודה והיא לא מגיעה

הדס תגרי: לא פרסמתם את הנתון הזה, מה זאת השאלה הזאת?      

ישראל אייכלר: אין פה רב שיח

ישראל אייכלר:  ואין דבר שאת לא יודעת

הדס תגרי: כל דוח שמתפרסם, תאמינו לי שאני יודעת עליו

ישראל אייכלר: אני מקבל בדוחות שלך הרבה הרבה חומר

הדס תגרי: לא פרסמתם את זה, ולא ידעתי שיש רק עשרה מפקחים לתעשייה

הדס תגרי:  בפעם האחרונה אמרתם שיש 20 מפקחים

חזי שורצמן: גם לזה יש לי התייחסות

הדס תגרי: אתה אמרת כרגע, 70 מפקחים 70 לבנייה

הדס תגרי:  עשרה ל-70 אלף מפעלים

ישראל אייכלר: את רוצה דיווח או פיקוח ?      

הדס תגרי: אני רוצה לא לקבל הערות כאלה, על איך היא לא יודעת

הדס תגרי:  כאילו אני אמורה לדעת

יואב בן צור: דיברתי אליו, לא אלייך

חזי שורצמן: כבוד השר דיבר אליי ולא אלייך

הדס תגרי: תפרסמו דוחות אנחנו נדע

הדס תגרי:  לא פרסמתם אף דוח השנה

הדס תגרי:  תביאו מצגות ומסמכים לדיונים כמו שאנחנו עושים, אז נדע

ישראל אייכלר: תמשיך בדיווח ולהפסיק את הוויכוח

חזי שורצמן: אני אמשיך בהצגה הזמן קצר

חזי שורצמן:  בנושא העיצומים, כבוד היושב-ראש, הקמנו מערך עיצומים, יש לנו ארבעה בעלי תפקיד במשרה מלאה – עד עכשיו עשינו עיצומים אבל זה היה גם מפקח בשטח וגם עיצומים

חזי שורצמן:  פעם אחת הייתי קורא לו לנזיפה ללמה הוא לא עושה עיצומים ופעם אחת למה הוא לא בשטח

חזי שורצמן:  גייסנו ארבעה ממונים, חלקם משפטנים וחלקם עורכי דין, ואנחנו רוצים להגדיל את הגבייה הזאת באופן משמעותי

הדס תגרי: סליחה הממונים הם אלה שנושאים את העיצומים?      

ישראל אייכלר: סליחה, גברת תגרי את לא מנהלת את הדיון

ישראל אייכלר:  אני מאוד מעריך את העבודה שלך ואנחנו מאוד בונים על הנתונים שלך, אבל את לא יכולה לנהל את הדיון, אלא אם תיבחרי לכנסת

הדס תגרי: אני שואלת שאלת הבהרה, כי לא הבנתי

הדס תגרי:  הוא אמר עד עכשיו המפקחים נתנו עיצומים ומעכשיו זה לא המפקחים שנותנים עיצומים?      

חזי שורצמן: זה לא מה שאמרתי, אף מילה שאת אומרת לא מדויקת

הדס תגרי: כנראה שאני לא ממש חכמה אז צריך להסביר לי

הדס תגרי:  אז בוא תסביר

חזי שורצמן: את זה לא אמרתי

ישראל אייכלר: את זה אף אחד לא יכול להגיד

ישראל אייכלר:  ואני מבקש לא להפריע ולא להתווכח, זה לא מועדון ויכוחים פה

הדס תגרי: זה לא ויכוחים זה מידע

הדס תגרי:  הוא מציג שיש מכסה חדשה של עיצומים וזה חשוב ומבורך

ישראל אייכלר: הוא מציג מידע ואנחנו רוצים לאפשר לו

ישראל אייכלר:  תרשמי לך את הנתונים, את יודעת לרשום נתונים, ואחרי זה תציגי את השאלות בכתב

ישראל אייכלר:  למה האיש הזה אמר דבר כזה וכזה? אני שומע דברים מאוד קוהרנטיים ממה שהוא מדבר

ישראל אייכלר:  אולי אני לא מבין מספיק

ישראל אייכלר:  תמשיך

חזי שורצמן: אנחנו מדברים שחור לבן, אנחנו עומדים מאחורי הנתונים שלנו

חזי שורצמן:  המציאות באתר הבנייה מורכבת, שכמגיע מפקח הוא צריך לראות הרבה ליקויים ויש לנו מספר דגשים לעקרונות האכיפה שלנו

חזי שורצמן:  שהם אתרי שטח עם בנייה מתקדמת ודיבר היושב-ראש על מבנים מעל עשר קומות

חזי שורצמן:  אתה צודק לחלוטין, ישראל מצטיינת בבנייה לגובה, ובהתאם לכך גם הסיכונים

חזי שורצמן:  נושא של תמ"א 38, בתל אביב יש רחובות שלמים

חזי שורצמן:  פרופיל בטיחותי של מבצעי בנייה, כבוד היושב-ראש

חזי שורצמן:  קבלן בעייתי, בנוסף לכך שאנחנו מגישים אותו לרשם הקבלנים, לחשכ"ל ולרשות האוכלוסין, אנחנו גם מבקרים יותר באתרים שלו

חזי שורצמן:      בנושא האתרים ללא מנהל עבודה

חזי שורצמן:  יש לנו מערכת ממוחשבת, כל מפקח מקבל רשימת אתרים שאין בהם מנהל עבודה, זאת הכתובת על הקיר ואנחנו שם

חזי שורצמן:  אתרים חדשים, ישראל מצטיינת בגידול בהתחלות בניה ב-2022 היו 40% יותר בהתחלות בנייה

חזי שורצמן:  המפקח כשהוא פותח את המחשב ורואה אתרים חדשים הוא חייב לבקר בהם

חזי שורצמן:  יש לנו עוד בעיה, כבוד היושב-ראש, שרבע מהתאונות הקטלניות בעצם מתרחשות  באתרים שאינם ידועים לנו, ופה ביקשנו את הסיוע של הרשויות המקומיות

חזי שורצמן:  בנושא נפגעים, יש לנו רישומי נפגעים בשנת 2023

חזי שורצמן:  יש לנו 2,253 אירועים בהשוואה ל-3,015 בשנה שעברה

חזי שורצמן:  ירידה של 30% גם בבנייה

ישראל אייכלר: בתחום הבנייה?      

חזי שורצמן: בתחום הבנייה, אני מדבר על הבנייה כרגע

ישראל אייכלר: לפי מה ששמעתי מהמשטרה, יש נפגעים לא מהבנייה כמעט כמו בבנייה

הדס תגרי: הרוגים, מספר ההרוגים מתחיל השנה עד עכשיו

הדס תגרי:  לטענתכם הוא פחות משנה שעברה?      

ישראל אייכלר: אתה איתי חזי, אתה לא עונה לגברת תגרי, אתה עונה לי

ישראל אייכלר:  אני שאלתי שהיות ושמענו מהמשטרה שיש כמעט אותו מספר של הרוגים במקומות אחרים מאשר בבניין, ואני שואל האם אתה מתמקד רק בבניין או בכל המקומות

חזי שורצמן: הפיקוח הוא בשלושה ענפים: תעשייה 70,000 מפעלים, בבנייה 15,000 אתרי בנייה ובחקלאות 5,000

ישראל אייכלר: איך 60 אנשים יכולים להתפרס על הכול?     

חזי שורצמן: 70 אנשים

ישראל אייכלר: אפילו 70

ישראל אייכלר: 5 אני מאמין שלא יוכלו

חזי שורצמן: אני אחראי, אמרתי 70 ו-60 לבנייה

חזי שורצמן:  יש יום שאני אומר למפקחים האזוריים – יש לנו ישיבה יומית – היום אתם מתעסקים יותר עם תעשייה

ישראל אייכלר: אתה מחלק?     

חזי שורצמן: כן, אני מחלק

חזי שורצמן:  המפקחים – יגיד דודו – הם מפקחים ורסטיליים

חזי שורצמן:  מפקח לא יגיד לי שהוא לא יודע להתעסק במפעלים או לא יודע להתעסק בבנייה

חזי שורצמן:  אני אומר לדודו עכשיו תיגש למפעל הזה, מה הוא יגיד לי שהוא לא יודע? בטח שהוא יודע

חזי שורצמן:  ובאותו יום הוא עושה סיור ואני אומר לו שיש דיווח של אזרח על אתר בנייה בחדרה

ישראל אייכלר: יש לכם קו חם?      

חזי שורצמן: יש לנו פניות ישירות אלינו אל המחוזות ויש לנו פניות שמגיעות מהמוס"ל

הדס תגרי: אין קו חם

חזי שורצמן: בסופו של יום, קו חם או לא קו חם, אזרח שרוצה להתלונן יודע איך למצוא את דרכו

הדס תגרי: לא נכון, לא נכון, אני יודעת כי מגיעים אליי

מיכאל דקל: זה לא נכון, הם לא מגיעים אלייך, הם מגיעים למוס"ל

חזי שורצמן: אז תדווחי לנו

הדס תגרי: גם אני אפנה

הדס תגרי:  הם ינסו להתקשר לטלפון הקווי למפקח האזורי?      

מיכאל דקל: מה שאת אומרת ממש לא נכון, ואת מטעה, הדס

מיכאל דקל:  אל תחליטי בעצמך מה צריך

ישראל אייכלר: היה כאן מישהו מהדיגיטציה הממשלתית שאמר לי שיש איזושהי כוכבית למינהל לבטיחות ולגיהות

מיכאל דקל: נכון, 9214, למוס"ל ואנחנו עובדים בשיתוף פעולה עם המינהל

הדס תגרי: אבל אני לא מדברת על המוס"ל אני מדברת על מינהל הבטיחות

ישראל אייכלר: אתה מעביר מיד למנהל הבטיחות?      

מיכאל דקל: מגיע מדריך בודק ועושה פעולות

מיכאל דקל:  ואם צריך אנחנו מעבירים למינהל באופן ישיר

הדס תגרי: אנחנו לא מדברים על מדריך אנחנו מדברים על מפקח

מיכאל דקל: לא צריך מפקח המדריך יכול לפתור חלק מהבעיות, ואז המפקח מגיע למקרים הבעייתיים

ישראל אייכלר: אין למדריך שום סמכות

הדס תגרי: אתה מבין, הוא אומר לא נכון את מטעה

מיכאל דקל: הוא לא צריך סמכות

ישראל אייכלר: ד"ר וינקלר אתם מסונכרנים עם מינהל הבטיחות לגבי התלונות שאתם מקבלים?      

מיכאל דקל: ברור, יש לנו שיתוף פעולה שנקרא דגל אדום, המקרים החריגים עוברים מיד לחזי ולאנשים שלו, ויוצא מיד מפקח לאזור

הדס תגרי: להגיד שזה לא נכון מה שאני אומרת, לא נכון כשאתה מדבר על הקו של המוסד של הבטיחות ולא על הקו חן במינהל הבטיחות?      

מיכאל דקל: 	מה שאמרת ממש לא נכון, את מטעה

מיכאל דקל:  לא צריך שם קו, המוסד עושה את הפעולה

הדס תגרי: לא צריך

הדס תגרי:  בוא נקיים דיון אם צריך או לא צריך

הדס תגרי:  אבל להגיד שזה לא נכון מה שאני אומרת?      

ישראל אייכלר: לא פה

מיכאל דקל: אל תגידי ותחליטי בעצמך מה צריך

ישראל אייכלר: למה צריך את הפיצול הזה?      

הדס תגרי: אתה אומר שמה שאני אומרת זה לא נכון

הדס תגרי:  זה שקר וכזב

מיכאל דקל: אל תחליטי בעצמך

מיכאל דקל:  קודם כול, את אומרת שאנחנו לא עושים בתעשייה, וזה לא נכון, כי אנחנו עושים גם תעשייה גם בנייה וגם חקלאות

מיכאל דקל:  זה לא נכון, אנחנו עושים תעשייה חקלאות ובנייה, אז למה את אומרת רק בנייה? למה את אומרת רק בנייה כשאתה לא מכירה, אמרת שאת מכירה הכול, אז את לא מכירה ואת לא יודעת

מיכאל דקל:  הזמנתי אותך לבוא אליי ולא באת, אז תפסיקו להגיד דברים שהם לא נכונים

מיכאל דקל:  תפסיקו לדבר דברים שהם לא נכונים כי אתם לא יודעים אותם

מיכאל דקל:  גם את וגם ישראל

הדס תגרי: אני אמרתי שאין קו

ישראל אייכלר: מה לא נכון? הסימולטור שלך שעלה מיליארד שקל? אתה חושב שכולם משתפים פעולה איתך?     

מיכאל דקל: זה מבזה שאתם ככה מתנהגים

מיכאל דקל:  מציגים נתונים לא נכונים, אנחנו עובדים עם חזי ועם האנשים שלו בצורה שותפת

מיכאל דקל:  זה ממש לא מקובל שזורקים דברים לאוויר

ישראל אייכלר: עד כאן הקפה א'

ישראל אייכלר:  אתם עומדים שעה וחצי

ישראל אייכלר:  את גברת תגרי, ואתה עורך הדין אסל, ועושים את מלאכתכם ומתריסים ותוקפים

מיכאל דקל: בדיוק מתריסים

ישראל אייכלר: בינתיים אתה אוכל 32 מיליון שקל, לא אנחנו

ישראל אייכלר: וזה בסדר גמור מבחינתי אתם עוזרים לי מאוד בעניין

ישראל אייכלר:  אבל זכות התשובה שלהם לא פחות חשובה מזכות הדיבור שלכם

הדס תגרי: לא

הדס תגרי:  כשאני אומרת שאין קו חם במינהל לבטיחות והוא אומר שמה שאני אומרת זה לא נכון

הדס תגרי:  זה שקר וכזב

הדס תגרי:  זאת שערורייה שהוא יכול לדבר ככה

ישראל אייכלר: לכן, אני שאלתי, אם אדם מתקשר לקו החם של המינהל, האם הוא עובר מיד למינהל הבטיחות? והוא ענה לי שכן

הדס תגרי: או שכן, או שלא

ישראל אייכלר: יש קו חם – הלאה

מיכאל דקל: זה לא או שכן או שלא

מיכאל דקל:  תבואי ותראי

מיכאל דקל:  למה את סתם אומרת דברים שאת לא מכירה? לא באת אף פעם לראות, בכלל לא ראית מה זה, את לא יודעת ואת אומרת דברים לא נכונים

מיכאל דקל:  למה את מטעה? למה את מטעה? הדס

הדס תגרי: אני לא צריכה לבוא לראות

הדס תגרי:  אני לא מטעה

מיכאל דקל: את מטעה, כי מי ששולח דיווח, את יכולה לשלוח, זה מגיע גם למינהל באופן ישיר

ישראל אייכלר: למה צריך את הקו החם הזה אצלכם? זה צריך להיות במינהל

ישראל אייכלר: אם זה הופך לאישי אז אני אשלח את שניכם להירגע בחוץ ולסיים את העניין האישי

הדס תגרי: קו חם זה מתודולוגיה

ישראל אייכלר: אז המתודולוגיה שלך היא מאוד חשובה, אבל לא מחייבת את מדינת ישראל

ישראל אייכלר:  אם יש קו חם של מינהל הבטיחות ואזרח יכול לצלצל כשיש סכנה

ישראל אייכלר: זה לא של מנהל הבטיחות

הדס תגרי: הוא לא של מינהל הבטיחות

ישראל אייכלר: סליחה, של המוסד לבטיחות ולגיהות

הדס תגרי: זה תאגיד סטטורי, זה לא ממשלה

ישראל אייכלר: והוא עונה לי שהוא מעביר את זה מיד למינהל הבטיחות, מבחינתי זה בסדר

הדס תגרי: לא, הוא הולך לשטח ושולח מפקח, הקבלן יודע שהוא יקבל מדריך, לא מפקח מדריך

מיכאל דקל: הקבלן לא יודע כלום

הדס תגרי: אני לא מזלזלת, מדריכים זה דבר חשוב, לא לאכיפה

הדס תגרי:  אז לבוא ולהגיד שמה שאני אמרתי זה לא נכון, זה לא מכובד

מיכאל דקל: זה לא נכון כי הדיווח עובד למינהל, את לא מבינה? תבואי ותראי את זה פעם אחת בעניים, אל תדברי שלא ראית את זה בעניים

מיכאל דקל:  תפסיקי להגיד דברים שלא ראית

מיכאל דקל:  תבואי תראי בעיניים

הדס תגרי: לא רוצה לבוא לראות בעיניים

הדס תגרי:  תוציאו את החוק

ישראל אייכלר: אתם רוצים שאני אזמין סדרן? יש פה סדרנית? כבוד הסדרנית, יכול להיות שאני אצטרך לבקש ממך עזרה להוציא מישהו אז תהיה בהיכון

ישראל אייכלר:  אני מבקש לא להוציא אף אחד אז שהיה פה שקט

ישראל אייכלר:  תסיים חזי שוורצמן, בבקשה

חזי שורצמן: אני אמשיך בסקירת הנתונים

חזי שורצמן:  אנחנו גם מפרסמים דוחות פעם בחצי שנה ופעם בשנה

חזי שורצמן:  ומבחינת המדד הבין לאומי האירופאי, אנחנו כרגע על המדד המשוקלל של 27 מדינות שהוא 6

חזי שורצמן: 07 הרוגים לעובדים, כשאנחנו עומדים על 7

חזי שורצמן: 6

חזי שורצמן:  כלומר יש איזשהו שיפור יחסי

חזי שורצמן:  אבל כפי שאמר פה מישהו בתחילת הדיון, כל הרוג הוא הרוג

חזי שורצמן:  המפקחים בשטח לא מסתכלים על הנתונים, כל יום יש לנו דחיפות להציל חיי אדם, ואנחנו מצילים חיי אדם

חזי שורצמן:  שיעור ההרוגים ל-100 אלף עובדים גם ירד, גם בשיעור של התחלות בנייה

הדס תגרי: אפשר להציג נתוני הרוגים

ישראל אייכלר: דבר אליי, הסדרנית כבר פה

ישראל אייכלר:  אני אקרא אותך לסדר ואני לא רוצה

ישראל אייכלר:  כי את תורמת לוועדה בנתונים מאוד מאוד חשובים ואני רוצה לכבד אותך

ישראל אייכלר:  את דיברת שש דקות כשכל האחרים דיברו שתי דקות

הדס תגרי: וגם לא הספקתי להגיד דברים חשובים

ישראל אייכלר: אני יודע

ישראל אייכלר:  אבל אני לא מוכן שאת תנהלי את הדיון במקומי כי את לא נבחרת לכנסת

ישראל אייכלר:  אני בטוח שיש מפלגות שיסכימו

הדס תגרי: אבל נתוני הרוגים, כמה הרוגים יש מתחילת השנה לעומת פרק הזמן

ישראל אייכלר: המשטרה אמרה לי בדיוק כמה הרוגים

הדס תגרי: נכון, וזה בדיוק הנתונים שלנו, זהים לשנה שעברה

ישראל אייכלר: אז מה את מתווכחת איתי, לא להתווכח

ישראל אייכלר:  חזי תשלים את דברייך

חזי שורצמן: מבחינת החשיפה של הפעילות שלנו, אין גוף בישראל שחושף כל יום – אני אומר את זה לטובה – את נתוני הפעילות שלו

חזי שורצמן:  כבוד היושב-ראש, היום אחרי הישיבה תיכנס לאתר המינהל ותראה איפה המפקחים היו ואיזה צווים הם נתנו

חזי שורצמן:  אין כזה דבר ולא היה דבר כזה

ישראל אייכלר: איפה הם היו היום? יש את זה באתר שלכם של מינהל הבטיחות? וכל אזרח יכול להסתכל?      

חזי שורצמן: איפה הם היו היום, איזה צווים הם נתנו

חזי שורצמן:  כל אזרח יכול להסתכל

הדס תגרי: איזה צווים הם נתנו, כן

הדס תגרי:  לא איפה הם היו

ישראל אייכלר: תמשיך הלאה, אני מבקש ממך להתעלם

חזי שורצמן: בנושא של ממשקים, רשם הקבלנים נמצא פה והוא ידווח על נושא ההתניה וההשהיה, זה מאוד מאוד חשוב להרתעה

חזי שורצמן:  כבוד היושב-ראש, קבלן שלחובתו עשרה צווים, מובא לרשם הקבלנים, יש התניה ויש השהייה – זה משהו דרמטי

ישראל אייכלר: אתה חושב שיש מספיק מפקחים מספיק עיצומים, כדי להרתיע או להתריע מפני תאונות?      

חזי שורצמן: אנחנו נשמח ליותר מפקחים, לפי המדד האירופאי

ישראל אייכלר: אמרת אחד ל-10,000?וכמה יש פה ?      

חזי שורצמן: אמרתי 1 ל-10,000, יש לנו בסך הכול 60, 70

ישראל אייכלר: כמה עובדים יש?      

חזי שורצמן: יש לנו 1 ל-250 אתרי בנייה, יש לנו 1 ל-7,000 מפעלים ואנחנו צריכים מדד אירופאי

ישראל אייכלר: ואין לכם תובעת

ישראל אייכלר: תודה רבה לך, מר שוורצמן

ישראל אייכלר:  אני עובר לד"ר מיכאל וינקלר, למשפט או שניים כי אני רוצה לחתור לסיום הדיון

מיכאל דקל: אני רק רוצה לומר נתונים

מיכאל דקל:  בכל העולם, כבוד היושב-ראש וכבוד השר, כדי למנוע תאונות עבודה יש שני מהלכים

מיכאל דקל:  אחד זה פיקוח והשני זה פעולות מניעה

מיכאל דקל:  המוסד יחד עם מינהל הבטיחות עושים את שניהם

מיכאל דקל:  זה שני זרועות שלמעשה עובדים בצורה כזאת שנותנים מענה

מיכאל דקל:  כדי לתת מענה – אני אציג נתונים כדי שהפעילות תובן – 2,545 דיווחים למוקד קו חיים, 39,000 מודרכים בניידות ההדרכה שהגיעו למקומות העבודה בעיקר לאתרי בנייה, כדי לעשות הדרכות בשבע שפות

מיכאל דקל:  3,434 מנהלי עבודה הודרכו באתרי בנייה

מיכאל דקל:  20,000 פעולות אבחון סיכונים במקומות העבודה כש-50% מהם זה באתרי בנייה, 40% מהם במפעלים קטנים ובינוניים והשאר זה חקלאות ומפעלים

מיכאל דקל:       ארבעה מחקרים שקשורים לתאונות עבודה, והגורמים לתאונות

מיכאל דקל:  אני אדגיש את המחקר המשמעותי לגבי העבודה בגובה

מיכאל דקל:  ציוד מגן אישי וידיעת העובדים בעניין הזה

מיכאל דקל:  עבודה עם קסדה וסנטריה

מיכאל דקל:  כלומר אנחנו מבינים שיש פה מהלך פעולה של אכיפה

מיכאל דקל:  אי-אפשר לעשות פעולות אכיפה אם אתה לא עושה פעולת מניעה

מיכאל דקל:  פעולת המניעה בא בגישה של בואו נסייע ונעזור ונוביל קדימה על מנת שלא תצטרך את המפקח

מיכאל דקל:  המפקח תפקידו לבוא כשיש בעיה ולא על כול מקרה לבוא

מיכאל דקל:  ולכן מוקד קו החיים בא לתת לזה מענה כמו שקיים בעולם

ישראל אייכלר: תגיד עוד פעם את הכוכבית

מיכאל דקל: כוכבית 9214, זה המספר

מיכאל דקל:  אני מזמין את הוועדה לביקור ולקיום של הוועדה בראשון לציון

ישראל אייכלר: אתם עולים 40 מיליון שקל בשנה

מיכאל דקל: ניתן לראות את זה ולקיים שם את הוועדה ולהתרשם

מיכאל דקל:  גם חזי ואנשיו יגעו ויסבירו את המודל שאנחנו עובדים עליו ביחד

מיכאל דקל:  אנחנו הקמנו לפני שנה וחצי את המרכז הלאומי לסימולטורים שבא לתת מענה לעניין של מפעילי העגורנים, למפעילי משאבות בטון, מפעילי מלגזות בגלל התאונה, ועל מנת לאפשר להם כמו לטייסים להתאמן במקרים מסוכנים על מנת למנוע מהם את התאונה ואת ההבנה איך להשתמש בציוד הזה בצורה הנכונה

מיכאל דקל:  ואנחנו צריכים היום להוביל את מדינת ישראל לשימוש בטכנולוגיית מניעה כמו הסימולטורים לדוגמה על מנת לקדם את התחום, ואני אומר שוב מניעה ופעולה של אכיפה יחד יובילו את הפתרון שאנחנו רוצים להגיע אליו במדינת ישראל

ישראל אייכלר: תודה רבה

ישראל אייכלר:  אני רוצה לבקש מכבוד השר דברי סיכום, ואחר כך אנחנו נסכם את הדיון

יואב בן צור: יש אמרה תלמודית: "טוב תחזי מתשמע" – טוב שיראו בעיניים מאשר ישמעו באוזניים

יואב בן צור:  ברשותך, אדוני היושב-ראש, להזמין את הוועדה לביקור באתר בנייה, שיחושו מקרוב עם מה מתמודדים ואיך מתנהלים שם נהלי הבטיחות

יואב בן צור:  כמובן שהוועדה לא תבוא לביקור פתע אלא תבוא לביקור מסודר, וכמובן שבאותו יום הכול יהיה בסדר

יואב בן צור:  אבל כדאי לראות, כמו שאני ראיתי,  את הדברים כמו שהם נראים וכמו שהם נאמרים

יואב בן צור:       בוודאי שהיינו שמחים למאות מפקחים נוספים, שיעזרו לנו אבל אנחנו יודעים את המגבלות

יואב בן צור:  במלחמה הצלחנו להשיג עוד עשרה תקנים השנה

יואב בן צור:  אני מקווה שנמשיך הלאה לבקש ולהשיג עוד עשרות תקנים נוספים לטובת הדברים הללו

יואב בן צור:  זה בראש מעייננו, נמצא לנגד עיננו, וזה חלק מרכזי מתפקידו של משרד העבודה

יואב בן צור:  זה חלק מרכזי מתפקידו של המוסד לביטוח לאומי שנותן את התמיכות, גם למוסד לבטיחות וגיהות

יואב בן צור:  וגם בסופו של דבר, לדאבוננו למי שנפגע בעבודה

יואב בן צור:  לכן, אני אומר שאנחנו על זה, כל היום וכל יום ואני מקבל דיווחים שוטפים ממינהל הבטיחות

יואב בן צור:  כל הרוג שנהרג מבחינתנו זה כמו חייל שנפל בקרב אין הבדל

יואב בן צור:  אדם שבא לעבודה זה כמו אדם שיוצא למשימות ששולחים אותו, הוא נמצא במשימה ולכן כל אחד שנהרג הכאב הוא כאב גדול

יואב בן צור:  אנחנו עושים ונעשה הכול, עד כמה שניתן כדי למנוע את ההרוגים, כי זה מיותר וזה לא אמור להיות

יואב בן צור:  אבל שוב, אנחנו לא נביאים או בני נביאים, ואנחנו לא קוסמים, ואני מקווה שנצליח לעשות את המקסימום ולהוריד בכמויות את נושא ההורגים והנפגעים בתאונות עבודה

ישראל אייכלר: תודה רבה, כבוד השר

ישראל אייכלר:  אני רוצה להודות לכבוד השר יואב בן צור, על שהגיע ועל הסקירה הממצה ועל כל המשתתפים שתרמו לדיון

מאיר שמש: סליחה, היושב-ראש, אפשר להגיד משהו?     

ישראל אייכלר: אתה מייצג את הפיגומים? האנשים שנמצאים על הפיגומים?      

מאיר שמש: האנשים שנמצאים ומרכיבים את הפיגומים

ישראל אייכלר: ברשותך, השר, נאפשר לתת לו כי את הפיגומים עדיין לא שמענו

ישראל אייכלר:  את העגורנים שמענו אבל את הפיגומים לא

ישראל אייכלר:  במשפט אחד

מאיר שמש: סוף-סוף יש שר שנגע בנקודה החמה וזאת תרבות העבודה

מאיר שמש:  יש כאן מחלוקת בין הדס להסתדרות האם להטיל קנס כספי שאני מאמין שזה לא יעבור – כי ניסו את זה כבר ארבע שנים – אבל אפשר לחזור למה שהצעתי בישיבה הקודמת

מאיר שמש:  להרחיק פועל שעשה עבירת בטיחות חמורה

יצחק מודעי: חבל שאתם מדברים על משהו שההסכם נותן לו מענה כולל ורחב

יצחק מודעי:  נציג לכם את ההסכם

ישראל אייכלר: יש לו דקה אחת, אדם הגיע ויש לו דקה אחת לדבר, תן לו את הדקה בשלמותה, בבקשה

מאיר שמש: מה שאנחנו מבקשים שיהיה מאגר מי רשאי להיכנס לאתרי בנייה

מאיר שמש:  פועל שעשה עבירת בטיחות חמורה שיורחק מאתרי הבנייה

מאיר שמש:  זה לא נעים לשבת פה בוועדה – אני יושב פה משנת 2018 – ובאים לכאן נשים שאיבדו את היקר להן וילדים שנהיו יתומים, ובאים לכאן ובוכים

מאיר שמש:  אני מדבר מתוך דאגה למשפחות

ישראל אייכלר: מה אתה מציע? מי ייתן לו את הצו שאסור לו לעבוד? הקבלן? המהנדס או מנהל העבודה?      

מאיר שמש: מאגר מי רשאי – מאגר של בעלי תפקידים

ישראל אייכלר: בא פועל ואני לא מכיר אותו או את שמו שעובד אצלי

ישראל אייכלר:  אני רואה שהוא לא חובש קסדה אני אגיד לו שהוא לא יבוא מחר

ישראל אייכלר:  זה מה שאתה מתכוון?      

מאיר שמש: לא, אני לא דיברתי על קסדה

מאיר שמש:  דיברתי על עבירת בטיחות חמורה

מאיר שמש:  למשל, אם הוא עובר ממרפסת למרפסת או עובר מדירה לדירה דרך המרפסת

מאיר שמש:  שרוב הסיכויים שהוא ייפול

ישראל אייכלר: אז מי מוציא אותו הביתה?      

מאיר שמש: מנהל העבודה, קורא לו וגורע אותו

מאיר שמש:  עושים וועדה ומרחיקים אותו

ישראל אייכלר: למה צריך ועדה ?מנהל הוועדה אומר לו אל תבוא מחר

מאיר שמש: מנהל העבודה אומר לו אל תבוא מחר והוא ילך לעבוד אצלך

אדי בן לאיש: שמש, קודם כול שייבדקו את אישורי העבודה בגובה המזויפים, זה יותר חשוב

ישראל אייכלר: ההצעה שלך, מאיר שמש, נרשמה

מאיר שמש: כשאני זרקתי אותו מהעבודה הוא יבוא לעבוד אצלך

ישראל אייכלר: אז אתה רוצה להחתים אותו באות קין שאסור לו לעבוד בשום מקום?      

מאיר שמש: כן, בדיוק

ישראל אייכלר: תודה רבה, אני הבנתי את ההצעה

ישראל אייכלר:  סיימת

ישראל אייכלר:  יש עוד משהו דחוף?      

מאיר שמש: לגבי האתרים הלא מדווחים, חזי דיבר על אתרים לא מדווחים, מה שאנחנו הצענו עוד משנת 2020, הוא שכל אתר שאנחנו קבלני הפיגומים מגיעים נהיה חייבים לדווח עליו

מאיר שמש:  לצלם את האתר ואיך שמנו את הפיגום

מאיר שמש:  כי אחר כך קורות תאונות לא עלינו

ישראל אייכלר: היות ואנחנו בסיכום הדיון, אני אבקש מהשר או מאנשיו שירשמו את הצעותיו של שמש

ישראל אייכלר:  יכול להיות שאתם, כמשרד העבודה צריכים לתת את הדעת ואולי לתקן את התקנות האלה

ישראל אייכלר:  תודה רבה

ישראל אייכלר:       אנחנו עוברים לסיכום הדיון, הוועדה תמשיך לקיים ישיבות בנושא הבטיחות בעבודה, למרות שזה נראה לפעמים שעשינו כבר יותר מידי ישיבות בעניין, אבל כל זמן שאין עדיין בטיחות אז אנחנו צריכים לעמוד פה, עד שנגיע להסדרים שנוכל לדעת בביטחון שיש בטיחות במקומות העבודה

ישראל אייכלר:  אנחנו נעסוק לגבי היחס והאחריות של מנהלי העבודה, ועם מי הם מתחלקים באחריות

ישראל אייכלר:  נחכה לעבודת משרד המשפטים שיביאו לנו את התקנות

ישראל אייכלר:  אני מקווה שתוך חודש ולא יאוחר מסיום כנס הקיץ

ישראל אייכלר:       אנחנו נקיים את הסיור שכבוד השר הציע

ישראל אייכלר:  נזמן את כל חברי הוועדה לסיור באחד מהמקומות שהשר ייבחר

ישראל אייכלר:  הוועדה תמתין לקבל פירוט של האחריות בתוך אתרי הבנייה, מדרג מנהל העבודה עד דרג הקבלן או היזם, כפי שיוחלט

ישראל אייכלר:  כמו שאמרתי, אני חושב שלא צריך יותר מחודש בשביל זה, כי כבר עברנו כמה וכמה שנים

ישראל אייכלר:  כל חקיקה שתגיע בנושא בטיחות בעבודה, הוועדה תיתן עדיפות לסדר היום

ישראל אייכלר:  המנהלת תשבץ אותו כמה שיותר מוקדם כדי שנוכל לתת כלים לאלה שרוצים לאכוף את הבטיחות בעבודה

ישראל אייכלר:       לגבי הגדלת המפקחים, אדוני השר, אני מברך שהוספת כמה מפקחים, אבל צריך לבדוק בעולם כמה מפקחים יש על בטיחות בעבודה ולהעתיק את זה, "חוכמה בגויים תאמין"

ישראל אייכלר:  יכול להיות שיש מדינות שכבר הצליחו להוריד

יואב בן צור: אנחנו רוצים להעתיק, אבל באוצר לא רוצים לקבל את הנתונים, זאת הבעיה

ישראל אייכלר: האוצר זאת וועדה אחרת

הדס תגרי: היה לנו דיון עם האוצר לפני כמה ימים

אוריאל בוסו: הרבה רוצים להיות מפקחים וקשה להם להתקבל

אוריאל בוסו:  אולי כדאי להוריד את הדרישות למפקחים

ישראל אייכלר: דבר נוסף שעולה בדיונים ואני מבקש מהשר, להקים מסד של נתונים להצגת תמונת מצב מקיפה ומהימנה של היקף התאונות

ישראל אייכלר:  אני לא מוכן שכל דיון כאן יהפוך לוויכוח, על כמה מתים ועל כמה פצועים

ישראל אייכלר: גם את הפירוט הזה אנחנו רוצים לקבל

יואב בן צור: יש בעיה בהסתכלות, למשל של מד"א על תאונות עבודה

יואב בן צור:  אם מישהו תקע מסמר עם פטיש בבית ותקע אותו באצבע ולא בקיר, מד"א קורא לזה תאונת עבודה

הדס תגרי: זה לא נכון

הדס תגרי:  מד"א לא זה מסווג תאונות עבודה

חזי שורצמן: זה נכון מאוד

חזי שורצמן:  תשאלי את קו לעובד

מאיר שמש: כבוד היושב-ראש, אפשר לשאול שאלה?      

ישראל אייכלר: לא, אי-אפשר

מאיר שמש: שאלה טיפשית

ישראל אייכלר: שאלות טיפשיות מתי שאתה רוצה, רק אחרי הדיון

מאיר שמש: אני רוצה תשובה חכמה

ישראל אייכלר: אפילו שאלות חכמות גם לאחר הדיון

הדס תגרי: אפשר רק משפט אחד?      

ישראל אייכלר: אחרי הדיון

ישראל אייכלר:  נפנה לשר לביטחון לאומי בנושא האם ניתן להגדיל את מעורבות המשטרה, ששוטרים יוכלו לתת קנסות בטיחות בעבודה ומניעת תאונות עבודה לא פחות מאשר מניעת תאונות דרכים, ומתן קנסות באתרי בנייה

ישראל אייכלר:  כמובן שצריכים להכשיר אותם לזה, או שוטרים מיוחדים או שוטרים אחרים

ישראל אייכלר:       כמו כן, הוועדה מבקשת לקבל את התובנות של יחידת פל"ס של המשטרה

ישראל אייכלר:  אני מדבר על תובנות כלליות ולא על אירוע ספציפי של איזה כתב אישום הוגש

ישראל אייכלר:  אלא תובנות על ההצעות להגברת הבטיחות במקומות העבודה

ישראל אייכלר:  בעיקר את מה שאתם לומדים מתאונות מורכבות ומתאונות רגילות

ישראל אייכלר:       שוב, אנחנו חוזרים על הבקשה של ראשי הערים, אנחנו לפני חירות לעיריות ואני חושב שכל ראש עיר צריך להתחייב בפני אזרחיו, שהפקחים העירוניים יפקחו גם על בטיחות בעבודה, בדיוק כמו שמפקחים האם אי חרגתי במרפסת במטר אחד, אז הפקחים העירוניים יועילו בטובם גם לפקח על הדברים שהשר דיבר, והוא דיבר ממש על שלושה דברים ספציפיים

מאיר שמש: סליחה, היושב-ראש, איך העירייה נותנת אישור בנייה כאשר עובר קו חשמל ליד?     

ישראל אייכלר: מי מפריע לי באמצע? אחרי הדיון אמרתי לך שתדבר

ישראל אייכלר:  אנחנו רוצים – מה שאמרתי לאדוני השר – להעתיק מנגנוני בטיחות מהעולם בעיקר ובאופן ספציפי

ישראל אייכלר:  היות ומדינת ישראל לא ידעה בכל 70 שנותיה הראשונות, כאלה מגדלים גבוהים בכאלה כמויות, חייבים ללמוד מהעולם

ישראל אייכלר:  אולי משרד העבודה יעשה סקר, בכל העולם – אולי אצל הסינים אפשר ללמוד – איך בונים בנייה גבוה תוך כדי שמירה על בטיחות בעבודה

יואב בן צור: אתה יודע כמה הרוגים יש בסין? זה המקום הלא טוב ללמוד ממנו

ישראל אייכלר: לכן אמרתי אולי, לא סתם אמרתי אולי אצל הסינים

ישראל אייכלר:  אני מעדיף שתעשה את זה אצל השוויצרים, שם ראיתי בניין שהמעטפת הבטיחותית סביב הבנייה – סיפרתי על זה בוועדה – עולה יותר מאשר הבנייה עצמה

ישראל אייכלר:  אבל, העובדים עובדים שם כמו בבית מרקחת, הכול נקי

ישראל אייכלר:  צריך להעתיק מהעולם

יואב בן צור: חזי, תעשה תוכנית נסיעה

ישראל אייכלר: בעיקר איך בונים מגדלים מבלי שיפלו מהם אנשים

ישראל אייכלר:  יהי רצון שהקדוש ברוך הוא ישמור על כל העובדים, ועל כל האזרחים, שאף אחד חלילה לא יינזק ונוכל לבנות ולהיבנות בארץ ישראל

ישראל אייכלר:  הישיבה נעולה, תודה רבה